text:
Si Kabayan indit ka bank rék nabung. Barang nepi ka deukeut panto bank, aya kana dua tilu léngkah deui, panto téh ujug-ujug muka, padahal euweuh deui jelema. Atuh nu di jero euweuh nu kaluar deuih. Barang bray panto bank muka, rikat Si Kabayan luncat ka tukang bari pasang kuda-kuda. Basa luncat ka tukang, panto bank téh nutup deui. “Ah, siah anéh ieu mah panto téh, pasti aya nu nyicingan,” ceuk Si Kabayan bari biwirna kunyam-kunyem tuluy undur-unduran. Geus rada jauh ngan beretek wé lumpat. Nabungna teu tulus, pajarkeun téh bank éta mah aya jurigan.
Si Kabayan megat tukang baso nu ngaliwat ka hareupeun imahna. Basa geus bérés meuli tuluy mayar, pok ngomong, “Mang, isukan mah ulah dagang!”
“Naha ku naon, Jang?” ceuk tukang baso panasaran.
“Ieu baso téh ngeunah. Isukan mah kuringna geus teu boga duit..Mun Emang dagang kuring pasti kabita,” ceuk Si Kabayan.
“Rék boga duit rék henteu lain urusan kuring!” Ceuk Si Emang bari ngadorong roda basona.
Iteung: “Cik atuh Kabayan hirup téh sing aya kahayang cara batur!”
Kabayan: “Na da uing gé aya kahayang mah.”
Iteung: “Hayang naon ari manéh?”
Kabayan: “Hayang nyandung deuleu!”
Mbah Jambrong: “Hayang naon manéh téh Kabayan?”
Kabayan: “Nu mawi tebih-tebih abdi ka dieu téh taya sanes hoyong kadunyaan.”
Mbah Jambrong: “Namung aya saratna. Kahiji, kudu aya duit dua ratus rébu rupia. Kadua, sakur nu dibikeun ku Abah ka manéh kudu ditarima kalawan rido jeung iklas. Kumaha sanggup?”
Kabayan: “Sanggem, Abah. Tah ieu artosna, mangga nyanggakeun.”
Mbah Jambrong léos ka pangkéng, teu lila torojol deui bari angkaribung mawa kadu aya kana sapuluhna. “Tah, Kabayan lamun manéh hayang kadunyaan, ieu kabéh bawa balik. Kadé poho sarat nu kadua nu bieu ku abah diomongkeun téa.”
Kabayan balik bari kutuk gendeng. “Dasar dukun wadul! Aing dibéré kadu-nyaan, heueuh lain kado bobodoan!”
Lamsijan: “Sisinarieun ngajentul bari manyun, pan sasari mah sok bari melenyun udud, kabayan?”
Kabayan: “Keur naon udud, teu ngeunah! Matak ngaruksak kaséhatan ceuk dokter ogé.”
Lamsijan: “Sukur wé ari geus éling mah. Satadina mah rék dibéré, déwék boga roko pangmahalna.”
Kabayan: “Nu bener? Cingan ngasaan sabatang mah!”
Lamsijan: “Cenah teu ngeunah?”
Kabayan: “Teu ngeunah sotéh mun digayem!”
Lamsijan: “Sugan téh heueuh geus éling.”
Di lembur Si Kabayan diayakeun kagiatan kerja bakti.
RT: “Jang Kabayan, hayu urang kerja bakti!”
Kabayan: “Mangga Pa RT, ké ieu pameng nuju nyeuseuh heula.”
Geus sababaraha jam Kabayan teu kaluar baé ti imahna. Pok RT ngajak deui, “Jang Kabayan, hayu urang tuang heula, bisi kaburu tariis geura.”
Kabayan (haget pisan): “Mangga Pa RT, ayeuna pisan abdi dongkap ka dinya.”
RT (bari ngagerendeng): “Dasar Kabayan, mani haripeut ari kana baranghakan mah!”
Kabayan: “Bener nya, basa Inggris jeung basa Sunda mah mani lalawanan pisan.”
Nolédnad: “Lalawanan kumaha?”
Kabayan: “Kecapna sarua tapi hartina mani béda pisan.”
Nolédnad: “Saperti kecap naon tah?”
Kabayan: “Kecap blék.”
Nolédnad: “Kumaha kitu?”
Kabayan: “Pan dina basa Inggris mah blék téh hartina hideung.”
Nolédnad: “Ari dina basa Sunda?”
Kabayan: “Dina basa Sunda mah blék téh hartina…bodas.”
Nolednad: “Ceuk saha blék hartina bodas?”
Kabayan: “Buktina, unggal uing ka warung meuli kurupuk blék, pasti ku tukang warung dibéré kururpuk bodas. Jadi jelas, blék téh hartina bodas!”
Sapi Jalu
“Lima kali,” walon nu ditanya.
Si Ibu nyiku si Bapa lalaunan bari ngaharéwos, “Tuh, Pa, lima kali ….”
Si Bapa henteu gancang ngawaler, ngan waktu rék pindah ngaroris ingon-ingon anu séjén, nanya ka nu ngurus sapi, “Lima kali téh bikangna éta-éta kénéh?”
“Henteu atuh, Pa. Bénten-bénten,” walon tukang ngurus.
Si Bapa nyiku si Ibu lalaunan bari ngaharéwos, “Tuh Bu, bikangna bénten-bénten ……..”
“Puguh wé ambek mah!” walon Nyi Mojang.
“Har, naha ku naon?”
“Kuring mah ti baheula gé teu kungsi boga hapé jeung nomer télépon!”
“Har?”
Ieu sababaraha ciuman ala Pasundan:
Cileungsi: ciuman untuk jaga gengsi
Ciawi: ciuman manusiawi
Cibulan: ciuman butuh lanjutan
Cipanas: ciuman paling ganas
Cisadane: ciuman sayang dari ane
Citarik: ciuman tarik menarik
Cihampelas: ciuman sampe perutmulas
Cibubur: ciuman buru buru
Cisalak: ciuman saya galak
Cibitung: ciuman bikin untung
Cikupa: ciuman kurang pas
Cimahi: ciuman mah di dahi
Cibinong: ciuman bibir monyong
Cicendo: ciuman cewe indo
Cibeunying: ciuman berbunyi nyaring
Cilacap: Eittttt.. punten tos lebet ka wilayah Jawa Tengah. Tarik Piiiiiiiirrrrr…
Tukang kai ngajawab : “Sanes!”
Dewa ngagejuburkeun deui ka walungan, terus teuleum deui, teu kungsi lila mucunghul deui dina leungeunna mamawa kampak nu bahanna perak, terus nanya ka tukang kai , “Sugan nu ieu kampak anjeun teh?” Sakali deui, tukang kai ngajawab : “Sanes!”
Gejebur deui, dewa teuleum deui, basa mucunghul deui mawa kampak tina beusi, anu memang kaboga si tukang kai, “Ieu meureun kampak anjeun teh?”
Tukang kai ngajawab: “Sumuhun, leres Gusti !”
Dewa kacida gumbirana, aya jelema jujur kacida, eta tilu kampak sadayana dipasihkeun supaya disimpen ku tukang kai. Tukang kai balik ka imahna bari jeung kacida bungahna.
Hiji waktu tukang kai teh leumpang jeung pamajikanana di sisi walungan. Dasar keur apes pamajikanana tikosewad, tepi ka tigebrus ka walungan. Si Tukang kai ceurik deui bari ngado’a ka dewa. Do’ana kadangueun ku Dewa, dewa turun ti langit teras naros : “Kunaon deui anjeun ceurik?”
Si Tukang kai ngajawab pamajikanana tikecemplung ka walungan, gancangan dewa neuleuman walungan, terus mucunghul bari mawa Deasy Ratnasari, terus naros: “Ieu pamajikan anjeun teh?” Na ari pok teh: “Leres, eta pamajikan abdi teh!”
Dewa teh kacida ambekna, teras nyarios : “Anjeun bohong!, teu jujur!”
Si Tukang kai teh ngajawab bari ampun-ampunan :
“Aduh gusti abdi nyuhunkeun dihapunten, sanes…..sanes….kitu maksad teh, ieu mah salah paham. Kieu geura Gusti, upami abdi ngajawab eta sanes pamajikan abdi, engke Gusti teuleum deui, nyandak… Dian Sastro, upama ku kuring dijawab deui eta mah sanes pamajikan abdi, Gusti teuleum deui nyandak pamajikan abdi, teras ku abdi disumuhunkeun eta pamajikan abdi. Engke ku Gusti nu tiluan sadayana dipasihkeun ka abdi. Gusti, terang nyalira abdi teh jalmi miskin teu mungkin gaduh pamajikan satilu-satilu, kumargi kitu abdi gancangan we ngajawab leres, waktos Gusti nyandak Deasy Ratnasari teh!”
Penelepon : ” Bapak anggota Dewan, sayah punya Foto dan Dukomentasi Lengkap yang menunjukan bahwa kita pernah Tidur Bersama, untuk itu saya minta Tebusan 5 Milyar, kalo tidak. Foto dan Dokumentasi ini akan saya sebarkan kepada Mass Media.”
Basa si Awewe eta nelepon deui, tuluy we adu tawar jeung anggota DPR, akhir na sepakat dibayar 3 Milyar dengan catatan semua Foto dan Dokumentasi na diserahkeun ka anggota DPR. Tuluy we duit na di anteurkeun ka tempat nu disepakati.
Sanggeus beres si awewe nelepon deui, tuluy ditanya ku si anggota DPR teh,
Anggota DPR : ” Neng, sebelum saya ambil semua Foto & Dokumetasi nya, saya penasaran siapa sebenarnya anda, kapan dan dimana kita pernah Tidur bareng ?”.
Awewe : ” O iya pak, Kita pernah Tidur Bareng di Gedung DPR pada saat Pidato Presiden Bulan lalu , malah terlihat jelas sekali foto Bapak lagi merem, kebetulan saya juga ketiduran waktu Sidang itu…”
Anggota DPR : “…………..??????!!!!!!######## “
Enjum : Uing mah karunya ka si Ucok jeung nyi Uneh euy.
Akep : Kunaon?
Enjum : Eta we pedah teu disatujuan kawin ku kolotna pedah beda suku.
Akep : Deudeuh teuing atuh.Uing mah boga tatangga si Usep jeung nyi Darsih, sakitu beda suku ge angger we disatujuan ku kolotna masing2 nepi ka kawinna..
Enjum : Hah? ari kang Usep teh orang Batak kituh? maenya ngaran Usep orang batak euy…
Akep : Duanana ge urang Sunda euy. Ngan bedana ari suku nyi Darsih mah.. geus bodas teh bareresih, ari kang Usep geus hideung, budug…. rorombeheun deuih…
Enjum : ( aral deui ) Eta mah beda cokor belegug!!!


c: text/html

text:
Basa hate nyawang salira, aya hujan ngaguguntur. Malidkeun rupaning rasa, ngabedah runtah asih nu kamari endah, lain cinta nu baheula nyata, tapi asih nu beresih dina tali
Babasan jeung Paribasa
hihi.....:))
1. Atah anjang = langka silih anjangan
2. Adigung adiguna = takabur, sombong
3. Ambek nyedek tanaga midek = napsu gede tapi tanaga euwueh
4. Anjing ngagogogan kalong = mikahayang nu lain-lain
5. Adat kakurung ku iga = lampah goreng hese leungitna
6. Alak paul = jauh pisan
7. Aki-aki tujuh mulud = geus kolot pisan
8. Ayem tengtrem = tenang teu aya kasieun
9. Asa teu beungeutan = awahing ku era
10. Anu borok dirorojok = nu titeuleum disimbeuhan = mupuas kanu keur cilaka
11. Amis = hade paroman
12. Aya jurig tumpak kuda = Aya milik nu teu disangka-sangka
13. Aya jalan komo meuntas = aya kahayang aya nu ngajak
14. Awewe dulang tinande = awewe nurutkeun kahayang salaki
15. Amis daging = babarian katerap panyakit
16. Abong letah teu tulangan = sagala dicaritakeun sanajan pikanyeurieun batur
17. Ari umur tunggang gunung, angen-angen pecat sawed = ari umur geus kolot, tapi ari kahayang sia budak ngora
18. Agul kupayung butut = agul ku turunan
19. Aya pikir kadua leutik = aya kahayang
20. Asa ditonjok congcot = ngarasa bungah pisan
21. Adean ku kuda beureum = ginding ku pakean meunang nginjeum
22. Birit aseupan = teu daek cicing
23. Biwir nyiru rombengeun = resep nyaritakeun ruisah atawa kasalahan batur
24. Bengkung ngariung bongkok ngaronyok = sauyunan, ngariung babarengan
25. Beurat birit = hese dititah
26. Bali gusan ngajadi = lemah cai kalahiran
27. Balungbang timur = nuduhkeun hate beresih
28. Bobo sapanon carang sapakan = aya kakurangan
29. Bilatung ninggang dage = bungah pisan
30. Batok bulu eusi madu = ninggang lain pitempateunana
31. Badak cihea = degig
32. Bonteng ngalawan kadu = nu hengker ngalawan nu bedas
33. Babalik pikir = insap
34. Balik pepeh = nu gering teu daek cicing
35. Balik ka temen = asal banyol jadi pasea
36. Buntut kasiran = medit
37. Bodo alewoh = bodo tapi teu daek tatanya
38. Bodo kawas kebo = bodo kacida
39. Beja mah beja = beja ulah waka dipercaya
40. Bancang pakewuh = pikasusaheun
41. Budak ker muejeuhna bilatung dulang = keur meujeuhna beuki dahar
42. Bulu kapaut = kabawa kubatur
43. Balabar kawat = beja nu seumebar
44. Beak dengkak = sagala ikhtiar geus diusahakeun tapi teu hasil bae
45. Batan kapok galah gawok = batan eureun kalah maceuh
46. Buruk-buruk papan jati = hade goreng dulur sorangan
47. Cueut kahareup = tereh maot
48. Deukeut-deukeut anak taleus = deukeut tapi taya nu nyahoeun
49. Disakompetdaunkeun = disamarutkeun
50. Dibejerbeaskeun = dijentrekeun, dieceskeun
51. Dog dog pangewong = acara panambah
52. Dibabuk lalaykeun = dibabuk kenca katuhu
53. Dagang oncom rancatan emas = teu saimbang
54. Dihin pinasti anyar pinanggih = papasten geus ditangtukeun ku gusti Alloh
55. Dug hulu pet nyawa = usaha satekah polah
56. Elmu ajug = bisa mapatahan batur, ari sorangan teu bisa ngamalkeun
57. Gantung denge = masih dedengeun
58. Ginding kekempis = ginding tapi sakuna kosong
59. Gede gunung pananggeuhan = boga andeleun pedah boga dulur beunghar
60. Garomengmengeun = taya kasabaran
61. Galehgeh gado = sagala dicaritakeun
62. Garo singsat = pagawean awewe dina aya ka teu panuju
63. Gurat batu = pageuh kana jangji atawa mawa karep sorangan
64. Goong saba karia = nonjolkeun maneh sangkan kapake ku dunungan
65. Goong nabeuh maneh = ngagulkeun diri sorangan
66. Getas hareupan = gancang napsu
67. Gindi pikir gelang bayah = goreng hate
68. Hampang birit = daekan kana gawe
69. Hamur congcot murah bacot = goreng carek tapi berehan
70. Heuras genggerong = omongana sugal
71. Hade gogog hade tagog = jalma sopan
72. Hutang salaput hulu = hutangna kaditu kadieu
73. Hurung nangtung siang leumpang = nu beunghar pangabogana dipake
74. Hejo tihang = sok pundah pindah gawean
75. Harigu manukeun = dadana nyohcor kahareup
76. Haripeut ku teuteureuyan = gancang kapincut kupangbibita
78. Mandap lanyap = omongana lemes tapi ngahina
79. Halodo sataun lintis ku hujan sapoe = kahaden mang taun-taun leungit kukagorengan sakali
80. Heureut pakeun = kurang kaboga
81. Hampang leungeun = gancang tunggal teunggel
82. Iwak nangtang sujen = ngadeukeutan pibahayaeun
83. Inggis batan maut hinis = paur pisan
84. Jalma atah warah = teu narima didikan sacukupna
85. Jati kasilih kujunti = pribumi kaelehkeun kusemah
86. Jauh-jauh panjang gagang = jauh-jauh teu beubeunangan
87. Kawas anjing tutung buntut = teu daek cicing
88. Kawas anjing kadempet lincar = gogorowokan menta tulung
89. Kawas bueuk meunang mabuk= ngeluk taya tangan pangawasa atawa jempe teu nyarita
90. Kokolot begog = budak pipilueun kana urusan kolot
91. Kurung batok = tara indit-inditan jauh
92. Kawas beusi atah beuleum = beungeutna beureum awaning ambek
93. Kawas nu dipupul bayu = leuleus taya tangan pangawasa
94. Kumaha geletuk batuna, kecebur caina = kumaha brehna
95. Kejot borosot = gampang nyokot kaputusan teu dipikir heula
96. Kabawa ku sakaba-kaba = kabawa ku nu teu puguh
97. Kahieuman bangkong = Jiga beunghar pedah katitipan barang batur
98. Katempuhan buntut maung = batur nu boga dosana urang nu katempuhanana
99. Kawas cai dina daun taleus = taya tapakna
100. Kawas jogjog mondok = teu daek repeh
101. Kelek jalan = deukeut tapi jalana taya nu lempeng
102. Kawas jaer kasaatan = teu daek cicing
103. Kawas gaang katincak = jempe
104. Kawas hayam panyambungan = lumbang limbung teu puguh
105. Kawas kuda leupas tina gedogan= ngarasa bebas
106. Kaciwit kulit kabawa daging = anak nu boga dosana kolot nu kababawa
107. Kandel kulit beungeut = euweuh kaera
108. Kujang dua pangadekna = pagawean nu maksudna dua cabak
109. Kokoro manggih mulud = makmak mekmek
110. Kawas kedok bakal = goreng patut pisan
111. Kaliung kasiput = loba baraya beunghar
112. Kawas kapuk kaibunan = leuleus taya tangan pangawasa
113. Kalapa bijil ti cungap = rusiah dicaritakeun kusorangan
114. Kawas kacang ninggang kajang = nyaritana capetang tur gancang
115. Kawas nyoso malarat rosa = malarat pisan
116. Kulak canggeum = milik nu geus ditangtukeun ku gusti Allah
117. Kembang buruan = budak nu keur resep ulin
118. Kawas leungeun palid = uyap ayap teu daek cicing
119. Kawas lauk asup kana bubu = hese rek kaluar
120. Kawas merak = beuki kana cengek
121. Kawas cucurut kaibunan = goreng patut pisan, kalimis
122. Kacai jadi saleuwi kadarat jadi salebak = sauyunan
123. Leuleus awak = daekan
124. Leuleus jeujeur liat tali = gede tinimbangan
125. Laer gado = kabitaan
126. Leutik-leutik ngagalatik = awakna leutik tapi gede kawani
127. Landung kandungan laer aisan = gede tinimbangan
128. Lalaki langit lalanang jagat = gagah perkasa
129. Lauk buruk milu mijah = marok-marokan maneh
130. Lesang kuras = teu bisa nyekel duit
131. Leumpeuh yuni = teu kuat nenjo nu cilaka
132. Lodong kososng ngelentrung = jalma loba ngomong pangartina kosong
133. Loba luang jeung dulang = loba pangaweruhna
134. Leutik ringkang gede dulang = manusa awakna leutik jiwana gede
135. Legok tapak genteng kadek = loba pangalaman
136. Meungpeun carang ku ayakan= api-api teu nyaho tapi nyaho
137. Murag bulu bitis = teu betah cicing di imah
138. Mindingan beungeut ku saweuy = ngarusiahkeun hiji perkara padahal batur geus nyahoeun
139. Miyuni kembang = loba nu mikaresep
140. Miyuni tai = loba nu mikangewa
141. Miyuni kohkol = nasibna diteungeulan bae batur
142. Monyet dibere sesengked = nu rek jahat dibere parabot
143. Mipit teu amit, ngala teu menta = cocorokot kana barang batur
144. Monyet ngagugulung kalapa = boga elmu teu nyaho maksudna
145. Mopo memeh nanggung = ngarasa hoream memeh digawe
146. Maut nyere kacongona = sangsara kakolotnakeun
147. Malengpeng pakel ku munding = migawe nu moal hasil
148. Nu asih dipulung seungit = kahadean dibales kahadean
149. Nete taraje nincak hambalan = tertib mapay ti handap
150. Nyeri beuheung sosonggeteun= ngalieukan nu rek datang
151. Ngajul bentang ku asiwung = pagawean nu moal aya hasilna
152. Ngabuntut bangkong = teu puguh tuluyna
153. Nyolong bade = bangun bageur tapi jahat
154. Nyeungeut damar disuhunan = barang bere hayang kapuji
155. Nyaah dulang = kabudak ngurus daharna wungkul,pendidikana teu dipirosea
156. Ngeplak jawer = taya wawanen
157. Ngadaun ngora = jadi rame
158. Nyoo gado = ngunghak
159. Nyalindung ka gelung = nu teu boga kawin ka awewe nu beunghar
160. Ngadu geulis = paalus-alus
161. Ngarep-ngarep kalangkang heulang = ngarep-ngarep rejeki bari teu usaha
162. Neundeun piheuleut = ngajak goreng
163. Ninggang kana kekecrek = nya goreng rupa nya goreng lampah
164. Ngalungkeun kuya ka leuwi = nitah balik ka lemburna
165. Ngawur kasintu nyieuhkeun hayam = ari kabatur bageur ari kadulur medit
166. Ngaboretekeun liang tai di pasar = nembongkeun wiwirang sorangan
167. Ngadeupaan lincar = api-api ngaliwat hayang diaku ngare-ngarep pamere
168. Nyiduh ka langit = sahandapeun mapatahan ka saluhureun
169. Ngeupeul ngahuapan maneh = ngaluskeun hiji perkara pikeun kauntungan pribadi
170. Nangkeup mawa eunyeuh = ditulungan akhirna nyilakakeun nunulungan
171. Ngadek saclekna nilas saplasna = nyarita sajalantrahna
172. Nyieun pucuk ti girang = miheulaan nyieun pipaseaeun
173. Ngageuingkeun macan turu = ngahudangkeun piambeukeun batur
174. Nulak cangkeng dina kelek = ngarasa luhur diri
175. Oray nyampeurkeun paneunggeul = nyampeurkeun pibahayaeun
176. Paanteur-anteur julang = silih anteurkeun
177. Panjang leungeun = daek puak paok
178. Panjang lengkah = jauh panyabaanana loba pangalamanana
179. Pindah pileumpangeun = robah adat
180. Paeh teu hos hirup teu neut = gering ngalanglayung
181. Pacikrak ngalawan merak = jalma hina ngalawan nu mulya
182. Piit ngeundeuk-ngeundeuk pasir = jalma lemah ngalawan nu kuat
183. Pupulur memeh mantun = menta buruhan memeh gawe
184. Puraga tamba kadenda = digawe tamba lumayan
185. Pagiri-giri calik pagirang-girang tampian = pakia-kia teu daek sauyunan
186. Rea ketan rea keton = taya kakurang
187. Silih jenggut jeung nu dugul = silih tulungan jeung nu teu boga
188. Saciduh metu saucap nyata = sakti ucapanana tara nyalahan
189. Sisit kadal = goreng milik
190. Sibanyo laleur = ngan saliwat geus beak deui
191. Saur manuk = ngajawab bareng
192. Sieun meubeut meulit = sieun kabawa
193. Teu gedag bulu salambar = taya kasieun
194. Titip diri sangsang badan = mihapekeun maneh
195. Teu beunang dikoet ku keked = medit pisan
196. Ti kikirik nepi ka jadi anjing = ti bubudak nepi ka sawawa
197. Ti ngongkoak nepi ka ngeungkueuk = ti ngora nepi ka kolot
198. Teng manuk teng anak merak kukuncungan = kalakuan kolot nurun ka anakna
199. Tuturut munding = sagala rupa nurutken batur
200. Wawuh munding = wawuh ngan saliwat

robotstxt: allowed

filter: keep


text:
Érasia
- Tempo ogé Pelat Eurasia, Asia, Afrika-Eurasia, Eurasia (1984), jeung Australasia.
Érasia atawa Eurasia mangrupakeun kumpulan lemah (landmass) nu ngawengku Éropa jeung Asia. Lolobana di beulah wétan jeung beulah kalér, Eurasia bisa dianggap mangrupakeun superbuana, minangka bagian tina superbuana Afrika-Eurasia, atawa basajanna hiji buana. Dina pelat téktonik, Pelat Eurasia kaasup di jerona Éropa jeung kalolobaan Asia, tapi henteu kaasupkeun subbuana India, subbuana Arabia, sarta wewengkon Range Cherskiy di Sakha. Eurasia ogé digunakeun dina pulitik internasional minangka jalan nétral keur rujukan organisasi tina atawa urusan-urusan nu patali jeung nagara bagian paska Soviét, hususna Rusia, Républik Asia Tengah, jeung Républik Transkaukasia.
Términologi[édit | sunting sumber]
Urang Éropa, nu teu sadar kana legana Érasia, sacara tradisional nganggep yén Éropa jeung Asia téh mangrupakeun buana nu misah, kalayan garis pamisahna aya di sapanjang Laut Aegea, Dardanelles, Bosphorus, Laut Hideung, Pagunungan Kaukasus, Laut Kaspia, Walungan Ural, jeung Pagunungan Ural, sarta istilah ieu geus nyebar ka sakuliah dunya, padahal Asia miboga sababaraha wewengkon jeung budaya nu lega jeung loba pangeusina siga Éropa, sarta loba deui nu béda jeung misah sacara géografis siga Éropa téh. Tina persféktif modéren, buana nu sabenerna mah kurang alesan pikeun diaku yén misah nyaéta Éropa, sarta dina dina widang élmu pangaweruh mah leuwih dipikaresep pikeun ngahijikeun Éropa jeung Asia jadi sabuana, nyaéta Érasia.
Sajarah jeung budaya[édit | sunting sumber]
Jared Diamond, dina bukuna Guns, Germs, and Steel, nyatet dominansi Érasia dina sajarah dunya nu ngalegaan ka kulon wétaneun Érasia jeung wewengkon iklimna, sarta ayana sasatoan jeung tutuwuhan Érasia nu cocog keur doméstikasi.
Jalan Sutra ngalambangkeun patukeurna perdagangan katut budaya nu numbukeun budaya-budaya Erasia ngaliwatan sajarah tur geus ngajadi hiji jejer nu beuki kasohor. Dekade-dekade terahir ieu satuluyna geus mawa sawangan ngeunaan sajarah Erasia, nu nyieun hubungan genetik, budaya, andjeung linguistik antara budaya kuna Eropa jeung Asia, nu geu lila dipikirna beda.
Erasia munggaran dikurilingan ku Adolf Erik Nordenskiöld taun 1878-79.
Géologi[édit | sunting sumber]
Eurasia kawangun 375 tepi ka 325 millionyuta taun katukang. Kawangun nalika Siberia (tadina buana bebas), Kazakhstania, jeung Baltica (nu ngahiji jeung Laurentia (kiwari Amerika Kaler) ngawangun Euramerika) ngahiji. Craton China patabrak jeung basisir kidul Siberia.
Tempo ogé[édit | sunting sumber]
- Paléarktik
- Laurasia, superbuana téoritis nu ngahijikeun Eurasia jeung Amérika Kalér.
- Masarakat Ékonomi Eurasia
- Neo-Eurasianisme
- Urang Eurasia
Tumbu luar[édit | sunting sumber]
- (en) EurasiaNet


text:
Teater Yunani Kuno
Drama nu kiwari mindeng dipintonkeun, asalna mah ti jaman Yunani Purba.[1] Tahun 600 SM, dina upacara-upacara kaagamaan, masarakat Yunani ngayakeun raraméan nu di jerona aya acara ngibing jeung ngahaleuang salaku média panghormatan ka déwa Dionysius.[1] Sanggeus kitu maranéhna nyieun hiji pasanggiri drama dina éta acara nu dilaksanakeun taun 534 SM di Athena.[1] Drama nu harita dipintonkeun nya éta drama tragedi, tur nu jadi jawarana nya éta Thespis, aktor jeung panulis munggaran nu kasohor ka sakuliah dunya. [1] Sanajan Thespis mangrupa tokoh historis, tapi ku bangsa Yunani dijadikeun legenda. Sagala rupa nu aya patalina jeung drama, pasti dipatalikeun jeung Thespis nepi ka lakon dina drama dingaranan thespian.[1]
Drama Yunani aya dina puncak kamekaranana dina taun 400 SM.[1] Drama masih dipintonkeun minangka ritual kaagamaan.[1] Di Athena tempat pintonan drama nu kasohor nya éta Teater Dionysius nu aya di gigireun Acropolis, puseur kuil kota Athena.[1] Ieu tempat cukup pikeun 14.000 nu nongton.[1]
Urang Yunani Kuno mimiti ngaresmikeun teater minangka seni dina ngamekarkeun drama tragedi, komedi jeung satir.[2] Masarakat Yunani ngamangpaatkeun karakter mitologis tur ngamekarkeun konsép drama kritik dramatis.[2] Dina karya modéren ieu karya geus disaluyukeun sarta diinterprétasi sangkan bisa saluyu jeung jaman.[2] Contona waé saperti nu ditawarkeun ku Antigone nu digunakeun ku Anoulih dina taun 1944 pikeun nyieun hiji pernyataan ngeunaan ayana Nazi di Perancis sarta Brecht dina taun 1948 nu nyaruakeun Creon minangka Hitler. [2]
Daptar eusi
Wangun Drama di Yunani[édit | sunting sumber]
Tragédi[édit | sunting sumber]
Kulantaran ayana tragédi tina upacara agama, sipat ieu pintonan sakral, puitik, jeung filosopis.[1] Ampir sakabéh carita tragedi asalna tina mitologi agama Yunani.[1] Lakon dina tragédi biasana miboga kahéngkéran nu atra pisan sarta mindeng nyanghareupan masalah moral.[1] Biasana lakon utama tragédi gagal ngalawan musuhna tur pamustunganana mah pinasti panggih jeung pati.[1]
Satyr[édit | sunting sumber]
Satyr mangrupa komédi nu péndék sarta hampang, sipatna bodor tur parodi dina mitologi.[1] Lalakonna biasana mah mahluk dongéng satengah manusa satengah sato.[1]
Komédi heubeul[édit | sunting sumber]
Komédi asal kecapna tina komoida nu hartina nyieun kabagjaan.[1] Dina komédi, lakon utama digambarkeun salaku nu mawa ide pikabungaheun.[1] Biasana sanggeus ieu pintonan komédi anggeus dituluykeun ku komos atawa ngayakeun hiji raraméan.[1]
Komédi anyar[édit | sunting sumber]
Tragédi mimiti tara dipintonkeun sanggeus taun 400 SM, tapi sabalikna jeung komédi.[1] Komédi sanggeus taun 400 SM ngalaman parobahan nepi ka komédi nu ditulis sanggeus taun 338 SM mah dingaranan komédi anyar.[1] Béda jeung komédi heubeul nu ngangkat téma ngeunaan sosial jeung politik, ieu téma komédi leuwih museur kana kahirupan rumah tangga kelas menengah di Athena.[1]


text:
Category Archives: Pupujian/Nadoman
Mikawanoh Nadoman atawa Pupujian
Nadoman atawa pupujian mangrupakeun hiji wangun kakawihan anu eusina ngeunaan bagbagan agama atawa ngeunaan kahirupan anu diwengku ku agama. Eusina lolobana mah ngeunaan pépéling pikeun kahirupan jalma. Salian ti ngeunaan pépéling, aya ogé anu nyaritakeun ngeunaan agungna Gusti Alloh, ngeunaan kahirupan Kanjeng Nabi Muhammad jeung anu séjénna.
Nadoman osok dikawihkeun hususna ku barudak nalika nungguan datangna waktu solat (saméméh ngong adan) atawa nungguan diadegkeunana solat (sanggeus ngong adan nungguan komat). Dina nungguan waktu solat saperti solat Maghrib atawa Isya, di masigit barudak osok ramé nadoman atawa pupujian. Lamun di masigitna aya TOA atawa sapeker, nadomanana osok disambungkeun kana TOA. Kusabab kitu, dina waktu Maghrib mah di masigit téh osok ramé ku barudak anu ngadon nadoman atawa pupujian, malahan mah aya anu osok patarik-tarik sora. Sanajan remenna osok ku barudak dinadomkeunana, tapi kolot ogé osok miluan ngawihkeun pupujian atawa nadoman.
Ngeunaan jinis jeung rupa nadoman atawa pupujian, kacida lobana. Ngan sakumaha jinis kakawihan baheula, loba nadoman atawa pupujian anu ngan ukur tatalépa ngaliwatan carita atawa omongan wungkul, henteu nepikeun ka ditulis dina buku. Hususna di pilemburan. Nadoman atawa pupujian téh tatalépa ku jalan diapalkeun. Dina sakalina lila henteu dinadomkeun téh apanan poho waé bari jeung teu boga catetanana. Salian ti eta oge kadang kusabab tatalepana ngaliwatan omongan kalawan langsung diapalkeun, jarang anu apal kana judul nadoman atawa pupujian anu keur dinadomkeunana. Teuing ti dituna oge geus tanpa judul….
(Gambar meunang nginjeum ti http://a1.sphotos.ak.fbcdn.net/)


text:
Hérbivora
Herbivora nyaéta mahluk hirup nu ngahakan tutuwuhan. Herbivora nyaéta wangun mamangsa nalika hiji organisme boga dasar ngonsumsi autotrof siga tutuwuhan, alga sarta bakteri nu berfotosintesis. Sacara umum, organisme nu ngahakan autotrof katelah minangka konsumén dasar.
Kalayan interpretasi anu heureut ti ieu definisi, loba suweng, sawatara bakteri, loba sato, sawatara protista sarta sajumlah leutik tutuwuhan parasit boa-boa bisa dianggep herbivora. Tapi, sacara umum herbivora ngarujuk kana sasatoan anu ngahakan tutuwuhan. Suweng, bakteri sarta protista nu ngahakan tutuwuhan hirup biasana disebut patogen pepelakan (panyakit pepelakan). Mikroba nu ngahakan tutuwuhan paeh disebut saprotrof. Sedengkeun tutuwuhan kembangan nu meunang nutrisi tina tutuwuhan hirup séjénna biasana disebut tutuwuhan parasit.


text:
PUSAT PENJUALAN ANEKA BIBIT TANAMAN SEPERTI BIBIT TANAMAN HUTAN, BIBIT BUAH, BIBIT BUNGA DLL. 0858 5359 5509.
Kemedangan adalah kayu gaharu dengan kandungan damar wangi dan aroma yang lemah serta memiliki penampakan fisik berwarna kecoklatan sampai abu-abu, memiliki serat kasar, dan kayu lunak. Kelas terakhir adalah abu gaharu yang merupakan serbuk kayu hasil pengerokan atau sisa penghancuran kayu gaharu.
Desa Tanjung Kalang Kec. Ngronggot
Nganjuk Jawa Timur
Telp : 0858 5359 5509
Web : www.jualbibitunggul.com
Email : Tanisejahtera1@gmail.com
- Jual Bibit Mahoni Jember
- Jual Bibit Sengon Jember
- Jual Bibit Jati Jember
- Jual Bibit Jabon Jember
- Jual Bibit Trembesi Jember
- Jual Bibit Mangga Jember
- Jual Bibit Belimbing Jember
- Jual Bibit Coklat Jember
- Jual Bibit Rambutan Jember
- Jual Bibit Durian Jember
- Jual Bibit Nangka Jember
- Jual Bibit Srikaya Jember
- Jual Bibit Sepatu Dea Jember
- Jual Bibit Melinjo Jember
- Jual Bibit Manggis Jember
- Jual Bibit Matoa Jember
- Jual Bibit Mangrove Bakau Jember
- Jual Bibit Ketapang Kencana Jember
- Jual Bibit Kayu Manis Jember
- Jual Bibit Buah Naga Jember
- Jual Bibit Anggur Jember
- Jual Bibit Cengkeh Jember
- Jual Bibit Kopi Jember
- Jual Bibit Sukun Jember
- Jual Bibit Jeruk Jember
- Jual Bibit Nyamplung Jember
- Jual Bibit Angsana Jember
- Jual Bibit Cendana Jember
- Jual Bibit Kakao Jember
- Jual Bibit Aren Jember
- Jual Bibit Kelengkeng Jember
- Jual Bibit Cemara Laut Jember
- Jual Bibit Bunga Melati Jember
- Jual Bibit Bunga Mawar Jember
- Jual Bibit Bunga Kenanga Jember
- Jual Bibit Bunga Bougenville Jember
- Jual Bibit Pucuk Merah Jember
- Jual Bibit Jambu Biji Jember
- Jual Bibit Jambu Air Jember
- Jual Bibit Jambu Jamaika Jember
- Jual Bibit Kelapa Jember
- Jual Bibit Pinang Jember
- Jual Bibit Pepaya Jember
- Jual Bibit Tanjung Jember
- Jual Bibit Gaharu Jember
- Jual Bibit Pohon Glodog / Glodokan Jember
- Jual Bibit Karet Jember
- Jual Bibit Sirsak Jember
- Jual Bibit Alpukat Jember
- Jual Bibit Sawo Jember
- Jual Bibit Pala Jember
- Jual Bibit Kemiri Jember
- Jual Pohon Tabebuya Jember
- Jual Pohon Pule Jember
- Jual Bibit Tanaman Obat Toga Jember
- Jual Bibit Jahe Merah Jember
- Jual Bibit Jahe Emprit Jember
- Jual Bibit Jahe Gajah Jember
- Jual Bibit Kunyit Jember
- Jual Bibit Kencur Jember
- Jual Bibit Temulawak Jember
- Jual Bibit Sirih Merah Jember
- Jual Bibit Kelengkeng Pingpong Jember
- Jual Bibit Kelengkeng Itoh Jember
- Jual Bibit Sengon Solomon Jember
- Jual Bibit Sengon Laut Jember
- Jual Bibit Jati Stek Pucuk Jember
- Jual Bibit Jabon Merah Jember
- Jual Bibit Jabon Sosis Jember
- Jual Bibit Jabon Putih Jember
- Jual Bibit Mangga Arum Manis Jember
- Jual Bibit Mangga Manalagi Jember
- Jual Bibit Rambutan Binjai Jember
- Jual Bibit Rambutan Rapiah Jember
- Jual Bibit Durian Montong Jember
- Jual Bibit Durian Sitokong Jember
- Jual Bibit Jeruk Nipis Jember
- Jual Bibit Jeruk Keprok Jember
- Jual Bibit Jeruk Pecel Jember
- Jual Bibit Jeruk Sunkis Jember
- Jual Bibit Jeruk Bali Jember
- Jual Bibit Kelapa Hibrida Jember
- Jual Bibit Kelapa Kopyor Jember
- Jual Bibit Kelapa Dalam Jember
- Jual Pohon Bintaro Jember
- Jual Pohon Palem Merah Jember
- Jual Pohon Palem Kuning Jember
- Jual Pohon Palem Kipas Jember
- Jual Pohon Palem Jember
- Jual Pohon Palem Botol Jember
- Jual Pohon Palem Putri Jember
- Jual Pohon Palem Raja Jember
- Jual Pohon Palem Jenggot Jember
- Jual Pohon Palem Kenari Jember
- Jual Pohon Palem Sadeng Jember
- Jual Pohon Palem Bambu Jember
- Jual Pohon Palem Jepang Jember
- Jual Pohon Palem Waregu Jember
- Jual Bibit Pohon Pinisium Jember
- Jual Bibit Pohon Taman Jember
- Jual Bibit Bunga Jember
- Jual Bibit Pohon Flamboyan Jember
- Jual Pohon Kamboja Jember
- Jual Benih / Biji Jati Jember
- Jual Benih / Biji Sengon Jember
- Jual Benih / Biji Jabon Jember
- Jual Benih / Biji Mahoni Jember
- Jual Benih / Biji Trembesi Jember
- Jual Pupuk Kandang Jember


text:
Barusuh
Sariawan atawa dipikawanoh minangka stomatitis nya éta bareuhna atawa ngaradangna lapisan mukosa dina baham.[1] Sariawan téh mangrupa kasakit nu ngalantarankeun barusuh atawa kaluar getih tina irung atawa gugusi.[2] Hal ieu bisa disababkeun ku sawatara faktor, diantarana kusabab strés, tatu dina baham, alérgi kadaharan, siklus haid, loba teuing nginum antibiotik, sarta kurang nginum vitamin C jeung vitamin B12.[1] Faktor séjén anu ngabalukarkeun sariawan nya éta kasalahan ngosok huntu, sumawona lamun ngosokna asal wae sarta teu ati-ati.[3] Tatu di sakurilingeun baham alatan kagégél atawa labuh ogé bisa ngabalukarkeun inféksi dina wangun sariawan.[3] Bagian awak anu bisa kakeunaan ku sariawan nya éta damis, gugusi, létah, biwir sarta lalangit baham.[1] Sajaba ti éta sariawan ogé bisa ngabalukarkeun perdarahan, bareuh anu tuluy ngabeureuman.[1] Dina sawatara perkara, bahan-bahan anu aya di imah bisa jadi cara gampang pikeun ngubaran sariawan, nya éta kukumu ku cai uyah, nginum yogurt, kumbah baham ku ubar tradisional, usap tatu ku bawang atawa gedang, kukumu ku cai baking soda, inum vitamin.[1] Sariawan anu disebabkan ku faktor lokal inféksi biasana baris cageur dina waktu dua minggu.[3] Tapi, lamun tatu jiga sariawan teu cageur nepi ka mangbulan-bulan, bisa jadi éta mangrupa tanda panyakit serius, kawas HIV/AIDS atawa kanker baham.[3]


text:
Anushka Sharma
Anushka Sharma (Basa Hindi: अनुष्का शर्मा, Citakan:Lang-kn babar (gumelar di Bangalore, India, 1 Méi 1988; umur 26 taun). nyaeta mangrupikeun salah sahiji artis Bollywood anu ngawitan karirna dina film anu disutradaraan ku Aditya Chopra anu judulna Rab Ne Bana Di Jodi.
Kahirupan Pribadi[édit | sunting sumber]
Anushka Sharma teh nyaeta mangrupikeun salah sawios putri ti pasangan Bapa Kolonel Ajay Kumar Sharma anu mana anjeuna salah sawios perwira tentara India, sareng Ibu Ashima Sharma. Anushka sakola di sakola tentara nyandak jurusan seni.


text:
Mahabarata
Mahabarata (Sansakerta: महाभारत) nyaéta hiji karya sastra buhun anu cenah ditulis ku Bagawan Abiyasa atawa Vyasa ti India. Buku ieu diwangun ku dalapan belas buku, mangka dingaranan Astadasaparwa (asta = 8, dasa = 10, parwa = buku). Tapi, aya ogé anu percaya yén carita ieu saéstuna mangrupa kumpulan ti réa carita anu asalna mencar, anu dikumpulkan saprak abad ke-4 saméméh Masehi.
Sacara singket, Mahabarata nyaritakeun carita konflik para Pandawa lima jeung baraya misan maranéhanana nyaéta saratus Kurawa, ngeunaan sengketa hak pamaréntahan tanah nagara Astina. Puncakna nyaéta perang Baratayuda di tegal Kurusétra sarta perang lumangsung salila dalapan belas poé. Citakan:Hindu sastra
Daptar eusi
- 1 Pangaruh kana budaya urang
- 2 Vérsi-vérsi Mahabarata
- 3 Daptar buku
- 4 Ringkesan carita
- 5 Pancakaki
- 6 Catetan suku
- 7 Bahan bacaan
- 8 Tumbu kaluar
Pangaruh kana budaya urang[édit | sunting sumber]
Sajaba eusina carita kepahlawanan (wiracarita), Mahabarata ogé ngandung ajén-inajén ageman jeung mitologi Hindu. Ku sabab éta carita Mahabarata ieu dianggap suci ku panganut Hindu. Carita anu mimitina ditulis dina basa Sansakerta ieu saterusna dicutat dina sagala rupa basa, utamana di wewengkon anu kapangaruhan ku Hindu kaasup Asia Tenggara.
Di Indonésia, salinan sagala rupa bagian tina Mahabarata, kawas Adiparwa, Wirataparwa, Bismaparwa sarta mungkin ogé sawatara parwa anu séjén, dipikanyaho geus dirobah kana wangun prosa basa Kawi saprak ahir abad ka-10 Masehi, nyaéta dina mangsa karajaan Kadiri. Alatan sipatna éta, wangun prosa ieu dipikawanoh ogé minangka sastra parwa.
Mahakarya sastra kasebut ogé mekar sarta méré ilham ka sagala rupa wangun budaya jeung seni utamana di pulo Jawa sarta pulo Bali, mimiti ti seni patung sarta seni ukir (relief) dina candi-candi, seni tari, seni lukis nepi ka seni pintonan kawas wayang golék, wayang kulit sarta wayang jelema.
Dina dunya sastera populér Indonésia, carita Mahabarata ogé disajikan dina wangun komik anu ngajadikeun carita ieu dipikawanoh ku golongan dawam. Salah sahiji anu kawéntar nyaéta karya ti R.A. Kosasih.
Vérsi-vérsi Mahabarata[édit | sunting sumber]
Di India aya dua vérsi utama Mahabarata dina basa Sansakerta anu rada béda. Dua vérsi ieu disebut ku istilah "Vérsi Kalér" jeung "Vérsi Kidul". Biasana vérsi kalér dianggap leuwih deukeut jeung vérsi anu pangkolotna.
Daptar buku[édit | sunting sumber]
Mahabarata ngarupakeun carita epik anu kabagi jadi dalapan belas buku atawa mindeng disebut Astadasaparwa. Runtuyan buku ieu nyaritakeun kronologi kajadian dina carita Mahabarata, nyaéta saprak carita para karuhun Pandawa jeung Kurawa (Yayati, Yadu, Puru, Kuru, Duswanta, Sakuntala, Barata) nepi ka carita ditarimana Pandawa di sawarga.
Ringkesan carita[édit | sunting sumber]
Kasang tukang[édit | sunting sumber]
Mahabarata ngarupakeun carita kilas balik anu dicaritakeun ku Resi Wesampayana pikeun Maharaja Janamejaya anu gagal ngayakeun upacara korban oray. Luyu jeung paménta Janaméjaya, carita kasebut mangrupa carita raja-raja gedé anu aya di garis katurunan Maharaja Yayati, Barata, sarta Kuru, anu taya lian mangrupa karuhun Maharaja Janaméjaya. Saterusna Kuru nurunkeun raja-raja Astinapura anu jadi inohong utama Mahabarata. Maranéhanana nyaéta Santanu, Citrangada, Wicitrawirya, Drétarastra, Pandu, Yudistira, Parikesit sarta Janaméjaya.
Para Raja India Buhun[édit | sunting sumber]
Mahabarata réa munculkan ngaran raja-raja gedé dina jaman India Buhun kawas Barata, Kuru, Parikesit (Parikshita), sarta Janaméjaya. Mahabarata mangrupa carita gedé katurunan Barata, jeung Barata téh nyaéta salah sahiji raja anu nurunkeun inohong-inohong utama dina Mahabarata.
Carita Sang Barata dimimitian ku pasamoan Raja Duswanta jeung Sakuntala. Raja Duswanta nyaéta saurang raja gedé ti Candrawangsa turunan Yayati, nikah ka Sakuntala ti patapaan Bagawan Kanwa, saterusna nurunkeun Sang Barata, raja legéndaris. Sang Barata tuluy nalukkeun daratan India Buhun. Sanggeus ditalukkeun, wewengkon kekawasaanna disebut Baratawarsa anu hartina wewengkon kakawasaan Maharaja Barata (cenah ngawengku Asia Kidul)History of Bharatavarsha. Sang Barata nurunkeun Sang Hasti, anu saterusna ngadegkeun hiji puseur pamaréntahan nu ngaranna Astinapura. Sang Hasti nurunkeun Para Raja Astinapura. Ti kulawarga kasebut, lahir Sang Kuru, anu ngawasa sarta nyucikan hiji wewengkon lega anu disebut Kurusétra (perenahna di nagara bagian Haryana, India Kalér). Sang Kuru nurunkeun Dinasti Kuru atawa Wangsa Kaurawa. Dina Dinasti kasebut, lahir Pratipa, anu jadi bapana Prabu Santanu, karuhun Pandawa jeung Kurawa.
Baraya Wangsa Kaurawa (Dinasti Kuru) nyaéta Wangsa Yadawa, alatan dua Wangsa kasebut asalna ti karuhun anu sarua, nyaéta Maharaja Yayati, saurang satria ti Wangsa Candra atawa Dinasti Soma, turunan Sang Pururawa. Dina pancakaki Wangsa Yadawa, lahir Prabu Basudéwa, Raja di Karajaan Suraséna, anu saterusna boga anak Sang Kresna, anu ngadegkeun Karajaan Dwaraka. Sang Kresna ti Wangsa Yadawa duduluran misan jeung Pandawa sarta Kurawa ti Wangsa Kurawa.
Prabu Santanu jeung turunanana[édit | sunting sumber]
Prabu Santanu nyaéta saurang raja kasohor ti garis katurunan Sang Kuru, asalna ti Astinapura. Manéhna ngadahup ka Déwi Gangga anu disupata turun ka dunya, tapi Déwi Gangga ninggalkeun salakina alatan Sang Prabu ngarémpak jangji kawin. Hubungan Sang Prabu jeung Déwi Gangga kungsi ngahasilkeun anak anu dibéré ngaran Déwabrata atawa Bisma. Sanggeus ditinggalkeun ku Déwi Gangga, ahirna Prabu Santanu ngaduda. Sawatara taun saterusna, Prabu Santanu neruskeun kahirupan rumah tangga ku cara ngadahup ka Déwi Satyawati, puteri pamayang. Ti hubungan ieu, Sang Prabu boga anak Sang Citrānggada jeung Wicitrawirya. Citrānggada maot dina umur ngora keur waktu perang, saterusna manéhna digantikeun ku adina nyaéta Wicitrawirya. Wicitrawirya ogé pupus dina umur nu ngora sarta tacan kungsi ngabogaan turunan. Ku bantuan Resi Abiyasa, dua pamajikan Wicitrawirya, nyaéta Ambika jeung Ambalika, masing-masing ngalahirkeun anak nu ngaranna Pandu (ti Ambalika) jeung Dréstarastra (ti Ambika).
Drétarastra lahir lolong, mangka tahta Astinapura dibikeun ka Pandu, adina. Pandu ngadahup ka Kunti sarta ngabogaan tilu urang anak nu ngaranna Yudistira, Bima, jeung Arjuna. Saterusna Pandu kawin pikeun anu kadua kalinya jeung Madrim, sarta ngabogaan anak kembar nu dingaranan Nakula jeung Sadéwa. Kalima anak Pandu kasebut dipikawanoh salaku Pandawa. Dréstarastra anu lolong ngadahup ka Gandari, sarta ngabogaan saratus anak lalaki jeung hiji anak awéwé nu dipikawanoh ku istilah Kurawa. Pandu sarta Dréstarastra ngabogaan baraya bungsu nu ngaranna Widura. Widura ngabogaan saurang anak nu ngaranna Sanjaya, anu ngabogaan panon batin nu sanggup nempo mangsa ka tukang, mangsa ayeuna, jeung mangsa ka hareup.
Kulawarga Dréstarastra, Pandu, sarta Widura ngawangun jalan carita Mahabarata.
Pandawa jeung Kurawa[édit | sunting sumber]
Pandawa jeung Kurawa ngarupakeun dua golongan nu sipatna béda tapi asalna ti karuhun anu sarua, nyaéta Kuru jeung Barata. Kurawa (hususna Duryodana) boga sipat licik sarta sok dengki haté ningali kaleuwihan Pandawa, sedengkeun Pandawa boga sipat tenang sarta sok sabar mangsa ditindes ku misan maranéhanana. Bapana para Kurawa, nyaéta Dréstarastra, pohara mikanyaah anak-anakna. Hal éta ngajadikeun manéhna mindeng dihasut ku iparna nyaéta Sangkuni, reujeung anak kadeudeuhna nyaéta Duryodana, ambéh daék ngidinan rancana jahat nyingkahkeun para Pandawa.
Dina hiji mangsa, Duryodana ngondang Kunti jeung para Pandawa pikeun liburan. Di dinya maranéhanana mondok di hiji imah anu geus disadiakeun ku Duryodana. Dina jero peuting, imah éta dibeuleum. Tapi para Pandawa disalametkeun ku Bima sahingga maranéhanana henteu kabeuleum hirup-hirup dina jero imah kasebut. Réngsé nyalametkeun diri, Pandawa jeung Kunti asup ka leuweung. Di leuweung kasebut Bima papanggih jeung raksasa Arimba sarta maéhanana tuluy ngadahup ka adina, nyaéta raksasi Arimbi. Ti dinya lahir Gatotkaca.
Sanggeus ngaliwatan leuweung geledegan, Pandawa ngaliwatan Karajaan Pancala. Di dinya nyebar béja yén Raja Drupada ngalaksanakeun sayémbara ngarebutkeun Déwi Drupadi. Karna miluan sayémbara kasebut, tapi ditampik ku Drupadi. Pandawa ogé milu ngahadiran sayémbara éta, tapi maranéhanana maké pakéan kawas kaum brahmana. Arjuna ngawakilan para Pandawa pikeun ngabeunangkeun sayémbara sarta manéhna hasil ngalakonanana. Sadatangna di imah, maranéhanana ngomong ka indungna yén maranéhanana datang mawa hasil baramaén. Indungna ngajurung sangkan hasil kasebut dibagi rata pikeun sakabéh dulurna. Tapi, kacida kagétna manéhna waktu nempo yén anak-anakna henteu ngan mawa hasil baramaén, tapi ogé saurang wanoja. Teu pelak deui, Drupadi nikah ka lima Pandawa.
Maén dadu[édit | sunting sumber]
Ambéh henteu lumangsung perang rongkah, Karajaan Kuru dibagi dua pikeun Pandawa jeung Kurawa. Kurawa maréntah Karajaan Kuru indung (puseur) kalawan ibukotana Astinapura, samentara Pandawa maréntah Karajaan Kurujanggala kalawan ibukota Indraprahasta. Boh Astinapura jeung Indraprahasta ngabogaan karaton nu agréng. Hi ieu karaton, Duryodana tigejebur kana jero balong anu dikira lanté, ku kituna dirina jadi bahan ejekan Drupadi. Hal kasebut ngajadikeun Duryodana ambek ka para Pandawa.
Pikeun ngarebut kakayaan sarta karajaan Yudistira, Duryodana ngondang Yudistira pikeun maén dadu kalawan taruhan harta sarta karajaan. Yudistira anu resep maén dadu henteu nampik ondangan kasebut sarta daék datang ka Astinapura kalayan harepan bisa ngarebut harta sarta karaton milik Duryodana. Dina waktu maén dadu, Duryodana diwakilan ku Sangkuni anu ngabogaan kesaktian pikeun migawé curang. Hiji-hiji kakayaan Yudistira ragrag ka leungeun Duryodana, kaasup baraya sarta pamajikanana sorangan. Dina kajadian kasebut, pakéan Drupadi dicoba ditarik ku Dursasana alatan geus jadi harta Duryodana saprak Yudistira éléh maén dadu, tapi usaha kasebut henteu hasil berkah pitulung goib ti Sri Kresna. Alatan pamajikanana dihina, Bima sumpah baris maéhan Dursasana sarta nginum getihna jaga. Sanggeus ngedalkeun sumpah kasebut, Dréstarastra ngarasa yén malapetaka baris tumiba ka turunanana, mangka manéhna mulangkeun sagala harta Yudistira anu dijadikeun tarohan.
Duryodana anu ngarasa kuciwa alatan Dréstarastra geus mulangkeun kabéh harta anu sabenerna kudu jadi bogana, ngalakukeun maén dadu pikeun anu kadua kalina. Ayeuna, saha anu éléh kudu mikeun karajaan sarta ngasingkan diri ka leuweung salila 12 taun, sanggeus éta kudu hirup nyamur salila sataun, sarta sanggeus éta kakara beunang balik deui ka karajaanana. Pikeun anu kadua kalina, Yudistira miluan kaulinan kasebut sarta sakali deui manéhna éléh. Alatan éléh, Pandawa kapaksa ninggalkeun karajaan maranéhanana salila 12 taun sarta hirup nyamur salila sataun.
Sanggeus mangsa pangasingan béak sarta luyu jeung jangji-pasini anu sah, Pandawa ngabogaan hak pikeun nyokot deui karajaan anu dipingpin ku Duryodana. Tapi Duryodana boga sipat jahat. Manéhna henteu daék mikeun karajaan ka Pandawa, cacak salega tungtung jarum ogé. Hal éta nyieun kesabaran Pandawa béak. Misi damé dipigawé ku Sri Kresna, tapi sababaraha-kali gagal. Ahirna, perang henteu bisa disingkahan deui.
Perang di Kurusétra[édit | sunting sumber]
Pandawa upaya néangan balad sarta manéhna meunang bantuan pasukan ti Karajaan Kakaya, Karajaan Matsya, Karajaan Pandya, Karajaan Cola, Karajaan Kerala, Karajaan Magada, Wangsa Yadawa, Karajaan Dwaraka, sarta réa deui. Sajaba ti éta para satria di Baratawarsa kawas contona Drupada, Satyaki, Drestajumena, Srikandi, Wirata, sarta nu séjénna milu ngabiluk Pandawa. Samentara éta Duryodana ménta Bisma pikeun mingpin pasukan Kurawa sakaligus ngangkat manéhna jadi panglima pangluhurna pasukan Kurawa. Kurawa dibantuan ku Resi Dorna sarta anakna (Aswatama), lanceuk ipar para Kurawa nyaéta Jayadrata, sarta guru Krépa, Krétawarma, Salya, Sudaksina, Burisrawas, Bahlika, Sangkuni, Karna, sarta réa deui.
Perang lumangsung salila 18 poé. Dina perang éta, réa satria anu gugur, kawas contona Abimanyu, Drona, Karna, Bisma, Gatotkaca, Irawan, Raja Wirata sarta anakna, Bagadata, Susarma, Sangkuni, sarta réa kénéh deui. Salila 18 poé Kurusétra dipinuhan ku bahéna getih sarta pembantaian yang mengenaskan. Dina tungtung poé kadalapan belas, ngan sapuluh satria anu salamet tina perang, maranéhanana nyaéta: Lima Pandawa, Yuyutsu, Satyaki, Aswatama, Krépa jeung Kretawarma.
Panerus Wangsa Kuru[édit | sunting sumber]
Sanggeus perang lekasan, Yudistira diistrénan jadi Raja Astinapura. Sanggeus maréntah salila sawatara lila, manéhna mikeun tahta ka incuna Arjuna, nyaéta Parikesit. Saterusna, Yudistira babarengan Pandawa sarta Drupadi naék ka gunung Himalaya minangka tujuan ahir lalampahan maranéhanana. Di dinya maranéhanana maot sarta ngahontal sawarga. Parikesit maréntah Karajaan Kuru kalawan adil sarta wijaksana. Manéhna ngadahup ka Madrawati sarta ngabogaan anak nu ngaranna Janaméjaya. Janaméjaya ngadahup ka Wapustama (Bamustiman) sarta ngabogaan anak nu ngaranna Satanika. Satanika nurunkeun Aswamedadata. Aswamedadata sarta turunanana saterusna mingpin Karajaan Wangsa Kuru di Astinapura.
Pancakaki[édit | sunting sumber]
Pancakaki turunan pandawa[édit | sunting sumber]
Pancakaki kulawarga Barata[édit | sunting sumber]
Catetan suku[édit | sunting sumber]
Bahan bacaan[édit | sunting sumber]
Tumbu kaluar[édit | sunting sumber]
- Kitab Mahabarata nurutkeun vérsi India - loka ngeunaan Mahabarata


text:
Matsushima
Matsushima (松島?) mangrupakeun sesebutan pikeun kira-kira 260 pulo gedé jeung leutik nu aya di Teluk Matsushima, Préféktur Miyagi, Jepang. Pulo-pulo (shima) di Teluk Matsushima ditumuwuhan ku tangkal pines (matsu) jadina disebut Matsushima. Istilah Matsushima ogé dipaké pikeun nyebutan pamandangan di wewengkon Teluk Matsushima sarta papasiran di sakurilingna.
Matsushima kaasup salahsahiji ti Tilu Pamandangan di Jepang bareng jeung Amanohashidate di Préféktur Kyoto jeung Itsukushima di Préféktur Hiroshima.
Galeri[édit | sunting sumber]
Tumbu kaluar[édit | sunting sumber]
Tingali ogé Matsushima di Wikivoyage


text:
: Chye Retty Isnendes
(Ieu esai dimuat dina Cupumanik edisi Maret 2011)
Tina Pangalaman
Waktu kuring leutik keneh, sok dibabawa ka sawah ku aki jeung nini. Hiji mangsa waktu ngadagoan kolot-kolot magawe, kuring naek kana tangkal palanding (peuteuy selong) gigireun saung, niat teh rek eundeuk-eundeukan. Acan ge nepi kana nu pangluhurna, suku nincak dahan leutik tuluy sempak. Teu antaparah deui kuring labuh bari tikakarait terjun ka handap. Suku jeung leungeun meni barared, kulit cakcakan jeung getihan, kuring puguh bae ceurik da nyeri.
Nini teu ieuh riweuh, antare ngarabut babadotan. Milihan daun-daunna nu rarubak tuluy crot-crot diciduhan, laju digesek nepi ka kaluar caina. Pel, pel, ditapelkeun kana nu raheut. Peurih tapi tiis. Ceurik kuring eureun tuluy ulin deui ngeletrek.
Ari Mang Sarhindi (panyawah) mah beda deui, waktu dampal sukuna beunang ku pacul. Manehna tuluy hanjat muru pancuran, sanggeus beresih, mipit pucuk eurih sababara lambar. Tuluy digulungkeun sagede seupaheun, wel disamualkeun tuluy digayem nepi ka lembut. Geus lembut, dikaluarkeun, caina dipeureutkeun kana nu raheut dewangna. Hampasna dipake ngaberesihan sesa-sesa getihna. Tuluy naruk deui pucuk eurih nu sejenna, digayem deui, geus lembut dipokokeun kana nu raheut nu geus beresih, ditalian weh ku gebog cau keur parebanna.
Waktu umur dalapan taunan. Ulin teh sok jarambah ka sawah ka kebon, jeung babaturan tangtu. Manggih cai seke diinum, manggih jambu dipa didahar, sarua babaturan ge. Saminggu ti harita babaturan cebew biwirna, panas di jero, sariawan. Sisi-sisi biwirna raraheut, mun ka masjid sok dibiruan ku ubar ti puskesmas. Waktu ulin, ua teh ngomong: “ku eta geura ku bobodas tukangeun daun cau, Yanti! Pek dioleskeun.”
Babaturan nurut daekkeun. Daun cauna di kebon nini dipelengkungkeun ku kuring meh kahontal ku babaturan. Pel curukna kana beuteung daun cau, olesss manjang, aya tapakan dina beuteung daun cau tanda bobodasna napel dina curuk babaturan. Ledak-ledak di kana tungtung biwir kenca-katuhuna. Nepi ka bararodas. “teu peurih, da”, kitu ceuk babaturan. Unggal sore, kituna teh. Teu mangkuk saminggu, cageur tah cebewna.
Adi kuring bisul dina tuurna. Duka teuing ku naon ujug-ujug pelentung. Tapi teu gede ngan nyanyautan cenah. Ceuk nini, meh tereh asak, dibalur ku bawang bodas. Tuluy kuring nyokot bawang bodas dua sihung tina ayakan nu digantungkeun ku nini luhureun hawu, ku bibi dipekprek kana coet ku mutu. Geus rada lemes tuluy diledakkeun kana bisul adi . Tilu isuk kitu we hayoh, nepi ka bisul teh beureum bijil panonna. Kari mejrelkeun bae…
Eta mah Ua H. Erman, sampenana sok leuncangeun we hayoh. Tara Ua nu ieu mah ka sawah, beda jeung rayina, Ua Edi nu nalang aki ngaroris sawah & kebon. Bakat ku pusing hayoh wae leuncangeun. Ku Ua istri dipangulekkeun bawang beureum. Ua gogoakan dugi ka cireumbay bakat ku panas jeung peurih. Garing, dolewakkeun deui kana sela-sela ramo sampeanana. Goak deui. Dua kali ngadolewakkeun, garing tah si leuncangeun teh. Damang atuh. Dugi ka kiwari 30 taun ti harita, tara kungsi Ua leuncangeun deui.
Bibi, harita mah dinesna can di Bandung. Putrana nu cikal umur tilu taun ngompol wae. Bibi gaduh maksad hoyong ngeureunan supaya teu ngompol. Hiji dinten nyandak sagagang tangkal reundeu nu aya keneh pucuk sareng kembangna (bareureum kincup kembangna teh). Bada isa, bibi ngagedog putrana, bari ngawih. Ngagedog teh suku budak diangkatkeun ka luhur duanana bari rada diayunkeun. Tuluy dikawihan:
Pecang-pecing beulah hoe Ulah ngising ulah kencing tengah peuting Mending oge tengah poe
Popotongan tangkal reundeu teh tuluy si kembangna dikeprak-keprakkeun lalaunan kana larangan budak. Meunang tilu balikan (ngagedog, ngayun, ngawih, ngeprakkeun reundeu masing-masing 3x). Tuluy calana budak teh dipakekeun deui. Berekah ti harita, putra bibi tara ngompol deui. Ayeuna mah tos PNS tuh di Banten tos batian tilu.
Perkara reundeu ieu nyambung kana dongeng ti bibi. Ieu mah sabalikna. Upama kembangna tadi bisa ngeureunkeun ngompol budak, lalaban daunna atawa godoganna mah justru ngalancarkeun jeung nyageurkeun jeungjeuriheun kahampangan mamang (caroge bibi). Memeh kulem, bibi nyicikeun cai godongan kana emuk mamang, sagelas dileueut dugi ka seep. Enjing-enjing, siang, jeung bade kulem dileueutna teh. Teu tilu dinten, mamang damang tina jeungjeuriheunana.
Boga bibi teh dua, katilu indung. Eta tiluanana teh resep pisan kana lalab, utamana mun manggih daun jambu mede. Pasti rigil weh taya pucukan. Jeung deuih pucuk gedang ge pasti dijarah, da eta mah pasanganana. Daun jambu mede digulung-gulung jeung pucuk daun gedang, coelkeun weh kana sambel tarasi, emh raosna, pait-pait kesed. Sanggeus kawin, kakara kaharti, yen eta teh salian ti lalab oge…ubar pikeun istri supados raos saurna. Maksudna mah henteu keputihan nu nyababkeun seueur leuleueur dina rarangan istri.
Aya gantina eta mah salian ti daun jambu mede pleus pucuk daun gedang: pucuk baluntas atawa koneng atawa cikur. Pucuk baluntas mah salian ti ubar istri oge ubar bau awak deuih, dilalab we coel sambel atanapi nu kolotna digodog dileuhang. Tah ubar bau awak aya deui: mandi ku cileuhang seureuh. Cileuhang teh: nya eta godogan dangadaun, tuluy dipake mandi. Aya oge ukur diala saabna, carana cai godongan nu panas tur haseupan keneh teh dikurumun ku sarung/samping, sangkan haseupna (saabna) kana awak urang. Ngaleuhang cara nu kadua biasana pikeun ubar teu ngareunah awak, sangkan kaluar karinget jeung hambarna tina awak urang.
Ari perkara daun seureuh, tong dicatur deui kumaha hasiatna. Salian ti keur bau awak ge, pan keur bau baham atawa sariawan. Digodog dikekemukeun tah. Teu pati beda jeung daun saga areuy nu bisa digayem salian ti digodog jeung daun seureuh pikeun sariawan. Amis daun saga areuy mah.
Kaweruh ubar kampung nu nyampak teh beuki loba wae sanggeus rumah tangga mah. Mimiti waktu geus ngajuru. Indung pangagodogkeun dangdaunan, utamana seureuh, kumis ucing, saga areuy, jeung jawer kotok pikeun diinum jeung dipake ngawasuh larangan nu masih keneh nipas. Saurna pikeun meureut, ngaberesihan, jeung ngagaringkeun raheut di jero; rahim; kandungan urang.
Indung ge pesen tutuan kakacangan pikeun ngaurukeun getih kotor dina kandungan. Ceuk indung, nini ge sok kitu sok pangmesenkeun eta waktu indung boga orok (enya da kuring ge sok milu ngadahar baheula). Eta tutuan kakacangan teh bahanna di antarana: suuk, kacang beureum, kacang kedele, siki jaat, siki roay, nu geus disanggay. Geus kitu ditutu dina jubleg bari dibungbuan: uyah, gula beureum, cikur, jeung cengek saeutik supaya haneut. Bari nungguan orok teh bari kukurukukan ngagayem tutuan kacang da sok masih keneh aya nu baradag teu nepi ka lembut nutuna.
Tah, waktu cisusu saat, wajib dahar jeung angeun daun katuk nu diherang atawa tumis pucuk daun jeung kembang gedang gandul. Lalabna kudu koneng atawa cikur, supaya teu hanyir darah nu kaluar teh. Lamun pinareup ngabegegel kudu ditinggur cenah lalaunan bari diselipan daun nangka, supaya cai susuna kaluar tur pinareupna teu bareuh jeung nyeri.
Kaalaman oge kumaha peuting-peuting hudang nyiksik/ngarendos bawang beureum tuluy dicampurkeun kana minya keletik (minyak bayi ayeuna mah) atawa kayu putih. Eta campuran teh ubar pangrerep nyebret budak lamun gering panas. Tina embun-embunan budak dibalurna, kabeh sakujur awakna, tuluy nepi ka dampal sukuna. Sepre bantal guguling nya puguh bau bawang, teu dipalire ieuh, nu penting budak cageur. Mun can rerep wae, ku daun paria. Digelang jeung minyak tuluy dibalurkeun. Emh waas. Asa can apdol mun budak gering teu dibalur bawang teh, najan ubar dokter mah geus tangtu.
Kaalaman deuih waktu aya kahayang buuk budak gomplok jeung hideung. Ku daun seledri eta mah digelang dicaian tuluy dibalurkeun kana sirah jeung pibuukkeun budak.
Waktu budak ditojos ceulina, nyieun liang piantingeun, indung beurang teh nojoskeun heula anting emas atawa jarum kana koneng, cenah mah sangkan teu titanus.
Umur budak maju ka 40 poe. Bapana budak bungah, pamajikanana rek mahinum. Indung budak teh meunang ayeuna mah ngalalab leunca atawa takokak, malah dipangulubkeun atawa pangolekkeun waluh gede sagala, sangkan… ngahudang sumanget atawa ‘gairah’.
Kamari 2010, labuh tina motor. Tangtu bae suku misalah, tuur bareuh teu mangrupa sagede nanahaon da nahan kana aspal. Indung rurusuhan datang ka Bandung, bari mawa bebekelan: tutuan beas-cikur. Ku kanyaah indung, eta tutuan beas cikur teh ditinyuh ku cihaneut tur saban usik dibalurkeun ka nu tatu bari diurut. Dua minggu, Alhamdulillah bisa leumpang biasa deui.
Tina Panalungtikan
Perkara uubaran kampung, geus teu aneh deui sabenerna mah. Ayeuna loba kapan buku-buku resep obat tradisional, utamana resep Jawa nu sok dijadikeun ukuran dina ubar tradisional (jajamu). Urang Sunda nu nulis perkara patalina lalab jeung hasiatna, taya lian ti H. Unus Suriawiria dina bukuna Lalab dalam Budaya dan Kehidupan Masyarakat Sunda (Granesia, 1987) jeung Lalab untuk Kesehatan dan Kebugaran (Rumah Makan Ponyo dan SKM Mitra Desa, 1994). Salian ti eta aya buku Pengobatan Alternatif ala Baduy beunang Johan Iskandar & Budiawati S Iskandar (Humaniora, 2005). Tapi samemehna, taun 80-an Mangle geus midangkeun rubrik perkara ubar-ubar tradisional.
Tina sawatara pangalaman jeung tina hasil panalungtikan samemehna jeung tina hasil panalungtikan panulis, nyambungna perkara tutuwuhan Sunda teh dina segi kamangpaatana jeung dina ngaran-ngaran lokalna (ngaran-ngaran Sundana).
Nu kapendak dina panalungtikan nu dilaksanakeun taun 2009-2010, aya babagian tutuwuhan nu dimangpaatkeun ku urang Sunda, kayaning bagian: akar, hui; beuti (umbi), tangkal (batang), daun, kembang, jeung buah.
Kategorisasi Flora Sunda
1. Akar (rimpang) jumlah 28
2. Hui; beuti (umbi) jumlah 38
3. Tangkal (batang) jumlah 334
4. Daun jumlah 236
5. Kembang jumlah 106
6. Buah (siki) jumlah 317
Jml sagemblengna: 1059
Ieu jumlah teh, jumlah tina data nu tina segi kamangpaatana bisa asup ka dua, tilu, atawa opat bagianana. Misalna wae: eurih. Eurih bisa dimangpaatkeun, salian ti akarna oge daunna. Kitu deui cangkudu, salian ti buahna, oge daunna bisa dilalab tur dijadikeun ubar mah (maag). Jadi, salian ti kasabit dina buah, oge kasabit deui dina daun.
Tah, sawatara tutuwuhan pikeun ubar di sabudeur urang, urang tabelkeun bae supaya gampil macana.
1. Antanan
Daun
Nambahan rewog dahar, ubar hareeng, bronhitis, utah getih, irung getihan (mimisan), diabetes
2. Bayem cucuk (Senggang)
Daun/pucuk
Bronchitis/nyeri dada
3. Awi
Tangkal ngora (iwung)
Ubar liver, utamana awi koneng
4. Babadotan
Daun
Ubar raheut
5. Baluntas
Daun
Ubar hareeng, ubar bau awak/baham, ubar kulit, disentri
6. Balingbing
Buah
Hipertensi
7. Balingbing/calingcing wuluh
Daun
Nyeri beuteung, encok, hipertensi, diabetes mellitus,
Buah
Batuk, hipertensi, diabet
8. Bawang beureum
Beuti
Hareeng, leuncangeun, asup angin
9. Bawang bodas
Beuti
Bisul, ngalancarkeun aliran darah
10. Bonteng
Buah
Sariawan, ngalancarkeun ASI, ngalemeskeun raray
11. Cangkudu
Pucuk & buah
Ngahampangkeun gawe hamperu, ginjal, diabet
12. Calingcing jukut (leutik)
Sakabehna
Hareeng, disentri, ngalancarkeun hed, hipertensi
13. Cau kulutuk
Buah/siki
Radang selaput lendir usus, ngaberesihkeun getih kotor
14. Cikur
Daun/rimpang
Radang lambung, asup angin, nyeri sirah, batuk, diare, ngalancarkeun hed, ngalangsingkeun.
15. Cereme
Daun/Buah
Hipertensi
16. Combrang
Kembang
Bau awak/baham, nambahan nafsu dahar
17. Daun dewa
Pucuk
Hipertensi, tumor, ngeureunkeun getih nu kaluar
18. Eurih
Daun, akar
Raheut
19. Gedang
Daun
Nguatkeun sekresi hamperu, hareeng nahun
Buah
Ngagampilkeun miceun
Akar
Ginjal
20. Gelang
Sakabehna
Radang selaput lendir
21. Handeuleum
Daun
Melepuh/kulit kabeuleum, Wasir
22. Hantap
Daun
Panas, panas di jero
23. Hiris
Daun/siki
Herpes, kurap
24. Imba/kadongdong cina
Daun
Bau awak/baham, jarawat
25. Jagong
Buah ngora
Diuretikum, ginjal
26. Jambu kulutuk
Jambu, pucuk
Demam berdarah, nyeri beuteung
27. Jambu monyet/mede
Daun ngora
Kulit kabeuleum/ku cipanas, radang kulit, gula, keputihan
28. Jamblang
Pucuk
Kudis
buah
Diabet
29. Jawer kotok
Daun
Ngabersihkeun getih kotor, raheut di jero
30. Jengkol
Pucuk
Borok
Buah/kulumud/kulit kayuna
Diabet
31. Katuk
Daun, akar
Ngalancarkeun ASI, hareeng, ngalancarkeun miceun
32. Kelor
Daun
Kurap, reumatik, epilepsi
33. Katepeng
Daun
Borok, hipertensi
34. Koneng
Rimpang
Mah
35. Kosambi
Kulit tangkal, Pucuk
Borok, raheut, cacingeun
36. Kahitutan
Pucuk
Mah, disentri, nyeri beuteung
37. Kangkung
Sakabehna
Ubar ngarah sare
38. Kumis ucing
Daun, kembang
Raheut di jeo, kelamin, ngabersihkeun getih kotor
39. Randa midang
Daun
Nambihan rewog dahar, supaya teu enek, ngaleungitkeun bau awak/panyakit kulit
40. Leunca
Pucuk, buah
Nambihan rewog dahar, nambihan gairah
41. Letah buhaya
Daun
Diabet
42. Mamangkokan
Daun
Bau awak, jarawat, tampek
43. Murbey (bebesaran)
Daun
Ngalancarkeun ASI, raheut, meresihan getih
44. Paria
Daun
Liver
Buah
Ngalancarkeun ASI, nambihan rewog dahar, ngabersihkeun getih kotor
45. Peuteuy selong (palanding)
Buah/siki
Cacingeun
46. Peuteuy
Siki jeung kulumudna
Diabet
47. Puring
Daun
Hareeng, mules
48. Saga Areuy
Daun
Sariawan
Raheut di jero
49. Salam
Daun
Panyakit kotor/kelamin
50. Saladah cai
Sakabehna
Hipertensi
51. Sasawi
Daun, siki
Nyeri sirah, ngahaneutkeun awak, hareeng, reumatik
52. Solasih
Daun, siki
Nyeri kahampangan, nurunkeun panas
53. Saledri
Daun/tangkal
Hipertensi, reumatik
54. Sampeu
Pucuk
Reumatik, hareeng, nyeri sirah, diare
55. Seureuh
Daun
Sariawan, bau awak/baham, getih kotor, raheut di jero
56. Surawung
Daun, siki
Hareeng
57. Takokak
Buah ngora
Nambihan gairah, nambihan tanaga, awet ngora
58. Terong
Buah
Nambihan sumanget, ngalancarkeun kahampangan, nambihan gairah
59. Turi
Daun, buah, kembang
Nyeri sirah, nambihan ASI, ngaleungitkeun nyeri
60. Waluh gede
Buah, pucuk, siki
Nambihan ASI, obat cacing, nambihan gairah
Tutuwuhan nu bisa dijadikeun ubar teh, rupa-rupa ngadaharna. Ilaharna nu diolah disebutna jamu atawa jajamu. Dina kabudayaan Sunda, perkara ubar kalintang pentingna. Titenan dina ngeuyeuk seureuh, di dinya aya pakakas batu pipisan jeung mutuna. Batu pipisan jeung mutuna ilaharna henteu kentob jeung ngeluk, tapi rata. Eta hal teh pikeun ngagampilkeun ngolah tutuwuhan nu rek dipake ubar.
Dina ngolah tutuwuhan pikeun ubar ge kalintang basajanna tapi unik. Geura aya istilah-istilah husus dina ngolah uubaran, kayaning: diinum (ubar nu mangrupa cai), dibaheum (sangkan seungit atawa cageur nu di jero baham), dibeuweung (ampir sarua jeung dibaheum tapi leuwih lembut tuluy diutahkeun/dikaluareun deui), digesek sangkan kaluar caina (contona bae daun babadotan), disiksik (bawang), direndos (dina coet), ditutu (dina jubleg sangkan lembut), dipipis (dina batu pipisan), dileumpeuh (contona daun handeuleum keur ubar bisul), digayem (mun taya pakakas), dibura (disemprot ku ramuan ubar nu digayem heula samemehna), dicekok (dipaksa diinumkeun), dileuhang (mandi atawa mandi sauna ‘mandi saab’tina godogan dangdaunan/akar-akaran), diulaskeun (geutah bawang bodas), dipoko (ramuanana ditempelkeun kana nu raheut laju dibeungkeut), dibalur (diubaran sakujur awakna/ nu nyerina tapi diluar kulit), jrrd.
Ku kituna, perkara pentingna kasehatan di tatar Sunda geus jadi hiji hal nu utama. Batu pipisan jeung mutuna eta mangrupa karya (artefak) tina pamikiran (falsafah) cageur (-bageur-bener-pinter), tur dipateakeun dina istilah-istilah ngolah ubar siga luhur (pangaweruh jeung tehnologi basajan). Ku ditempatkeunana kalungguhan cageur dina tataran kahiji, teu mangmang deui yen urang Sunda kalintang malirena kana kasehatan. Nu tangtu bae cageur-na dina konteks nu sampurna: jasmani jeung rohani; waruga jeung jiwa.
Tina usahana ngajaga kasehatan katiten oge kumaha patalina ngajaga kabersekaan lingkungan jeung dalitna hubungan manusa Sunda jeung alam sabudeureunana. Taya kagiatan eksploitasi, tapi nu aya ngajaga kasaimbangan alam hayati pikeun kaperluan kahirupan. Hal ieu mangrupa kearifan lokal (local wisdom) urang Sunda nu kalintang luhur ajenna.***
Cigugurgirang, 27022011Tinggalkan komentar


text:
Mékanika taneuh
Mekanika taneuh nyaeta hiji widang elmu nu migunakeun prinsip mekanika teknik keur ngira-ngira sipat mekanik taneuh. Karl von Terzaghi, nu ngamimitian migunakeun prinsip rasional dina widang rekayasa taneuh, disebut salaku Bapak Mekanika Taneuh.
Mekanika taneuh ngarupakeun salah sahiji disiplin penting tina sababaraha cabang rekayasa, saperti Rékayasa sipil, Rékayasa géotéhnik sarta Geologi rekayasa. Mekanika taneuh dipake dina desain pondasi keur ngadukung struktur, tanggul, tembok panahan, earthwork sarta wangunan bawah taneuh.
Perkolasi cai ngaliwatan taneuh hal penting dina konstruksi torowongan sarta pondasi jero, sarta wangunan nu pakait jeung cai saperti pilar jembatan jeung waduk.
Daptar eusi
Karakter Dasar Taneuh[édit | sunting sumber]
Taneuh diwangun ku 3 komponen: udara, cai, jeung padet. Padet nyaeta partikel nu diwangun tina ukuran parikel lempung saperti lebu nepi ka bongkah gede. Lobana cai jeung udara dina jero sampel taneuh ngarupakeun faktor nu nangtukeun pasipatan taneuh. Hal sejenna nu mangaruhan kana sipat taneuh nyaeta tipe partikel nu nyusunna.
Rembesan[édit | sunting sumber]
Rembesan nyaeta ngalirna fluida ngaliwatan pori taneuh, boh ka luhur atawa ka handap. Rembesan sahandapeun waduk sarta jajaran pile biasana diitung make grafik konstruksi sederhana saperti flownet. Lamun kecepatan rembesan cukup gede, bakal kajadian erosi taneuh.Erosi taneuh ieu mangrupa hal nu gede pangaruhna lamun wangunan nu dijieun aya di tempat nu niley luhur cai taneuh kacida beda ti hiji tempat ka tempat sejenna. Kajadin erosi dina jero taneuh ieu oge disebut "piping", nu bisa mangaruhan kana runtuhna hiji wangunan, sarta hal nu ilahar nyababkeun runtuhna waduk. Rembesa ka arah luhur ngurangan efektif stress partikel taneuh. Dina kasus beda luhur cai taneuh sarua atawa leuwih gede tina niley kritisna, mangka efektif stress bakal turun ngadeukeutan enol. Kaayaan siga kieu disebutna kaayaan "quicksand" atawa "boiling".
Efektif Stress σ '[édit | sunting sumber]
Konsep efektif stress ngarupakeun hal nu penting keur ngarti kana sifat cai dina kaayaan anu beda-beda. Efektif stress nyaeta ukuran gedena beban nu ditahan ku awak taneuh. Ukuran ieu ngagambarkeun kamampu taneuh keur nahan kuat geser. Lamun efektif stress taneuh deukeut ka angka nol, kaayaan quick bakal kajaadian (tempo quicksand).
Efektif stess (σ ' ) taneuh diitung tina dua parameter hasil tina panalungtikan nyaeta , total stress (σ) jeung pore water pressure (u) saperti ieu:
- σ' = σ - u
dimana satuan kabehanna nyaeta tekanan.
Total Stress σ[édit | sunting sumber]
Total stress σ sarua jeung overburden pressure, nyaeta beurat barang dina kaayaan cicing saluhureun taneuh, kaasup oge taneuh nu di luhurna. Total stress teu salawasna nambahan sanajan beuki ka jero taneuh.
Pore water pressure u[édit | sunting sumber]
Pore water pressure u bisa diitung salaku hydrostatic pressure cai dumasar kana fluid statics lamun ieu dianggap yen aliran cai ngaliwatan taneuh kacida launna. Anggapan ieu bener keur kayaan nu ilahar (iwal ti dina kaayaan quick condition ). Pore water pressure bisa diperkirakeun sarua jeung nol saluhureun beungeut cai taneuh sarta nambahan sacara linier ku nambahna jero taneuh sahandapeun "water table".
Kuat geser[édit | sunting sumber]
Kuat geser nyaeta kakuatan nahan taneuh maximum saacan kajadian shear failure sapanjang bidang specific failure . Kuat geser taneuh pakait raket jeung tipe taneuh, mangka, respons taneuh granular keur beban taneuh gumantung kana gedena density taneuh sorangan, numana cohesive overconsolidated taneuh nembongkeun kayaan nu beda. Kuat geser taneuh dipangaruhan ku:(i) katahanan friksi antara partikel taneuh jeung tempat dimana aya kontak, (ii) kohesi antar partikel sarta (iii) interlocking antar partikel. Hukum failure keur taneuh: T=c+[(Pn)(Tan O)] numana: T: Kuat geser. c: Kohesi ( sarua jeung nol keur nu teu mibanda kohesi). Pn: Normal Stress O : Sudut geser dalam
Teori Konsolidasi[édit | sunting sumber]
Lamun aliran cai nu asup atawa kaluar tina taneuh henteu nyababkeun robahna volume taneuh, mangka ieu aliran disebutseepage. Sabalikna, lamun aliran cai nu asup atawa kaluar tina taneuh nyababkeun robahna volume taneuh disebutna transient. Proses robahna volume taneuh akibat ayana aliran transient ieu disebut konsolidasi. Hal ieu pakait jeung robahna efektif stress dina matriks taneuh ku ayana surface loading (atawa unloading) atawa variasi dina posisi beungeut cai taneuh. Excess porewater pressure (upamana load-induced porewater pressure) bisa kajadian dina dua kasus diluhur tadi, salian ti eta bisa oge kajadian dina waktu kaluarna cai tina masa taneuh sacara ngadadak (positive pore water pressure) atawa sabalikna (negative porewater pressure). Aliran cai ieu kontinyu dina changing rate salila sakabeh excess pressure kaluar, sarta saruana tekanan nu aya dumasar kana prinsip tekanan efektif.
Dumasar sajarah geologi, lamun taneuh dumasar kana kajadian unloading, upamana leungitna es nu nutupan taneuh atawa ku kajadian erosi, maka tekanan taneuh nu aya ayeuna ngarupakeun overburden pressure (beurat taneuh sorangan) bakal leuwih leutik tinimbang nu aya samemeh proses unloading, sarta taneuh ieu disebut overconsolidated. Sejenna, lamun taneuh henteu dumasar kana kajadian unloading dina sajarah geologi-na, mangka overburden pressure ayeuna, ngarupakeun tekanan panggedena dina sajarahna, mangka ieu taneuh disebutna normally consolidated.
Kastabilan lereng[édit | sunting sumber]
The field of slope stability encompasses the analysis of static and dynamic stability of slopes of earth and rock-fill dams, slopes of other types of embankments, excavated slopes, and natural slopes in soil and soft rock.[1]
As seen to the right, earthen slopes can develop a cut-spherical weakness zone. The probability of this happening can be calculated in advance using a simple 2-D circular analysis package.[2] A primary difficulty with analysis is locating the most-probable slip plane for any given situation.[3] Many landslides have only been analyzed after the fact.
Panalungtikan taneuh[édit | sunting sumber]
Panalungtikan taneuh ngarupakeun hal penting dina raraga ngumpulkeun informasi ngeunaan tanueh keur kaperluan perencanaan, disain tur konstruksi proyek anyar. Panalungtikan taneuh kabagi dua tahapan nyaeta primer jeung sekunder. Panalungtikan primer ilaharna dimimitian saacan konstruksi sarta gumantung kana sifat alami proyek. Kagiatanna kaasup survey permukaan (survey topografi, perkiraan volume galian, kemiringan keur drainasi), sarta panalungtikan handapeun taneuh (posisi beungeut cai taneuh, tipe taneuh, jero taneuh keur bearing capacity, sipat taneuh). Panalungtikan sekunder ilaharna dipigawe salila proyek lumangsung sarta keur kaperluan akses, kaayaan jeung kaamanan proyek.
Rujukan[édit | sunting sumber]
- Azizi, F., Applied Analyses in Geotechnics, (2000), E & FN SPON.
- Terzaghi, K., 1943, Theoretical Soil Mechanics, John Wiley and Sons, New York
- Craig, R.F., 1974, Soil Mechanics, Spon Press, London
- Wikipedia Basa Inggris, Juli 2006.
Tempo oge[édit | sunting sumber]
- Perméabilitas (géologi)
- Hidrogéologi (aquifer characteristics closely related to soil characteristics)
- Rékayasa géotéhnik
- ↑ US Army Corps of Engineers Manual on Slope Stability
- ↑ "Slope Stability Calculator". Diakses pada 14 Désémber 2006.
- ↑ Citakan:Harvard reference


text:
Parunggu
Perunggu nujul ka sakabéh aloy tembaga, utamana jeung timah salaku aditif utama, tapi kadang jeung unsur séjén, kayaning fosfor, mangan, aluminium, atawa silikon. Jaman baheula ieu logam loba pisan dipaké, sahingga dipaké nandaan Yuga Perunggu.
Sajarah[édit | sunting sumber]
Perunggu diandel pisan ku sakabéh kaadaban nu kungsi migunakeun ieu logam. Ti parabot imah, pakarang, nepi ka bahan wangunan atawa hiasan dijieun tina perunggu, sabab leuwih kuat batan tembaga atawa batu. Nu pangkahotna kapanggih di Susa, jeung sababaraha situs kuna di Luristan (duanana di Iran) jeung Mésopotamia Irak, titinggal milénium ka-4 SM.
Rujukan[édit | sunting sumber]
- Bronze, Wikipédia basa Inggris (17 Juli 2008).


text:
Peujit
Dina anatomi, peujit téh hartina bagian saluran cerna nu nyambung ti burih/lambung nepi ka anus jeung, di manusa katut mamalia séjénna, disusun ku dua bagian: peujit leutik jeung jeujit badag. Dina awak manusa, peujit leutik dibagi deui kana duodenum, yéyunum jeung ilieum, sedengkeun peujit badag dibagi jadi kékum, kolon, jeung réktum.
Wangun jeung guna[édit | sunting sumber]
Peujit leutik kelirna bungur semu hawuk, di awak nu geus sawawa mah diaméterna kira 3 cm, panjangna kira 6 m. Peujit badag nu leuwih weweg kelirna poék beureum kolot, panjangna kira 1,5 m.
Rujukan[édit | sunting sumber]
- intestine, Wikipédia édisi basa Inggris per 12 April 2007
- Encyclopædia Britannica article on intestine retrieved on 2007-03-27
- KMLE Medical Dictionary definition of intestine retrieved from KMLE Medical Dictionary on 2007-03-27


text:
Menggali jejak sukma nagara | Mengibas cakrawala mengepak mayapada | Melesatkan pikiran yang tak tembus peluru | Membiarkan hati bersuara
Ku ASEP SALAHUDIN*
Almarhum Edi S. Ekadjati pernah ngabagi historiografi Sunda kana tilu bagian. Masing-masingna tangtu mibanda watek anu beda. Kahiji, historiografi tradisional. Dina dapuran historiografi ieu antara anu faktual jeung mistikal masih keneh gumulung. Antara sejarah jeung dongeng ngahiji contona jiga dina Bujangga Manik, Carita Parahiyangan, Carita Waruga Guru, Carita Purwaka Caruban Nagari, Sejarah Banten, Sejarah Sumedang, Sejarah Sukapura, Carios Prabu Siliwangi, Negarakertabumi; kadua, historiografi lokal. Historiografi ieu ditulis muser kana karep midangkeun geografi anu aya sabudureun tatar Pasundan naha ditulisna mah deskriptif atawa analitis. Contona wae Sejarah Sumedang (Dr. Asikin Widjadjakusumah jeung Asik Natanegara), Sejarah Kabupaten Bandung (1973) Sejarah Kabupaten Kuningan (1980), Sejarah Jawa Barat (1982), Cerita Dipati Ukur Suatu Jarya Sastra Sejarah Sunda (1979-1984).
Katilu, historiografi kolonial. Samodel historiografi anu disusun ku kaum kolonial ngenaaan tanah jajahanna utamana lolobana ku bangsa Walanda. Sawatara buku bisa digolongkeun kana kolom katilu itu kayaning Geschiedenis der Soendalanden (J. Hageman), Priangan (Dr. FD Haan), Overzicht van de hervoming wan het Preanger Stelsel (1887) yasana Henri Charles van Meerten, Priangan 4 jilid (Dr. F. De Haan), De Cherbonscheonlusten van 1818 Naar oorsprongkelyke Stukken (PH van der Kemp).
Geus tangtu historiografi kolonial ieu eusina kalolobaan ngenaan beja tanah jajahan kalawan nandeskeun kumaha pentingna maranehanana mun dibandingkeun jeung kaum pribumi. Dilukiskeun oge ngenaan badagna yasa kaom kolonial ka bangsa urang bari jeung ngajejeleh hengkerna urang pribumi, majarkeun primitip, teu bisa mikir rasional, gawena tara daria, jeung lian ti eta.
Ceuk basa kiwari mah, kaum kolonial ngaliwatan historiografi samodel kieu lain wae boga maksud ngajajah sacara pisik tapi oge ngajajah ngaliwatan pangaweruh ku cara ngawulak-walik kaayaan bari jeung deuih hal ieu teh di bejer beaskeun ka jalma rea tepi ka nyaliara dina memori kolektipna. Ngaheueuhkeun kana naon anu dicaritakeun jeung ditarulisna.
Historiografi jiga kieu anu disebut politik hegemoni ku Gramsci. Nya pamustunganana mah dina raraga nancebkeun hiji kasadaran ka balarea rehna kolonialisasi teh lain wae alus tapi oge geus sakuduna dina raraga ngajait nasib urang pribumi.
Snouck Hurgronje conto sejen sarjana Walanda anu geus hasil mintonkeun ”kawasa kolonial” kalayan eksploitatif dina dapuran kognitif. Mangga ilikan kumaha rancagena Snouck nyusun proposal sangkan dijadikeun kawijakan Walanda anu intina mah nandeskeun pentingna budaya jeung agama dibirokratisasikeun. Islam diropea sina bajir pon kitu anu ngaragemna ditarekahan sangkan henteu panatik kana agamana tepi ka hilang wawanena, teu boga kawani pikeun nanyakeun hak-hakna anu dirampok. Snouck oge apaleun pisan rehna gerakan tarekat teh mibanda potensi pikeun ngaruntageun kakawasaan lantaran para jamaahna kacida tuhuna kanu jadi guruna, ku Snouck meh di ear-ear tarekat teh bid’ah jeung tahayyul. Antukna mah Islam jadi leungiteun komara da puguh dipurutulan watek kritisna, beh dituna anu ngaburial teh apan beunguet agama anu sarwa ritual jeung budaya anu ’heurin ku letah.’ Mataholang agama minangka ”ideologi kritis” teu pernah ngarongheap da dicocokan ku tapsir mikung Snouck.
Dina konteks kasundaan budaya anu lumpuh ieu teh nyababkeun para menak di Tatar Priangan dijiwun alat ku maranehna pikeun ngarojong politik kolonial. Mun baha tanwande menak eta bakal lengiteun kakawasaana. Antukna eta menak teu walakaya, ngiringan kumaha anu dibendo satuhu kana naon anu diparentahkeun ku Gubernur Jendral Van der Capellen (1817-1826), Van den Bosch jeung Pahud. Maranehna pinter pisan ngagunakeun otoritas tradisional para menak pikeun kapentingan eksploitasi Tanam Paksa tea.
Tinangtu kolonialisme fisik ieu geus tamat, titimangsana nalika Indonesia diproklamasikeun. Najan kitu taya nu ngajamin watek kolonial ieu bakal hotam malah boa-boa lumangsung tepi ka kiwari, palangsiang oge dipintonkeun ku dulur-dulur urang keneh, ku bangsa sorangan. Tangtuna ge bakal leuwih peurih jeung nyeri hate.
Jejer kolonial bakal tetep luyu jeung kaayaan justru nalika penjajahan fisikna geus tamat. Kiwari salin rupa penjajahan wacana, pangaweruh, jeung basa anu balukarkeun bisa-bisa leuwih ngabahayakeun. Studi postkolonial tiantarana ngingetan hal ieu. Postkolonial ngabongkar (dekonstruksi) wacana-wacana anu terstruktur, kaasup ngabolekerkeun motif-motif politik, kakawasaan jeung budaya anu nyamuni. Jiga anu geus disurahan ku Ferdinand de Saussure dina sawatara buku-bukuna. Atawa Michel Foucault anu ngagambarkeun ceunah kakawasaan teh lir jaringan anu sumebar dimana-mana jeung siap ngajiret urang lamun urangna cileureun. Pancakakina teu kudu wae anu kumawasa tempatna diluhur anu dikawasa dihandap, bisa sabalikna, bisa sungsang, bisa ti madhab papat.
Pon kitu Edward Said dina paradigma orientalismena taun 1978 nemrakeun pamanggihna ngenaan pentingna dekonstruksi “kasadaran tandingan”. Keur Said mah orientalismeu teh hiji wacana ilmiah anu oge teu bisa objektif da gening satukangeunana tetep nyempod kolonialisme. Malah kolonialisme ieu teu kudu wae datang ti kaom penjajah bisa wae datangna ti kaum anu dijajah, badis pisan kaayaanna jiga di urang-urang lain?.
Dina konteks kesundaan, cenah penjajahan eta geus lumangsung ti mimiti Mataram tepi ka ordeu baru anu dina emprona mah nagara ordeu baru eta teu mere omer pikeun tumuwuhna ajen kamerdekaan hakeki boh dina widang ekonomi, politik sumawona budaya. Bakating ku lila-lilana jadi manusa jajahan, nya ku Ajip Rosidi mah disebut hal ieu teh anu jadi bibit buit manusa Sunda kiwari kudu ngalaman gering nangtung ngalanglayung. Manusia anu dina brehna mah jauh tanah ka langit jeung naon anu aya dina paririmbon karuhun urang abu sakitu gede wawanenna, kritis, terbuka, sakumaha kabaca dina Carita Parahiyangan, Bujangga Manik, Lutung Kasarung atau Sanghiyang Siksakandang Karesian.
Kasadaran ngenaan kolonialismeu non fisik ieu ku urang karampa ti antarana tina novel Tatang Sumarsono, Garuling Gending, Murang-Maring-na Godi Suwarna, Anak Jadah-na Cecep Burdansyah atawa dina carpon-carponna Usep Romli, HM.
Wacana poskolonialismeu geus sakuduna nancebkeun kasadaran pentingna ngaleupaskeun budaya jati ka silih ku junti, ngecagkeun komunikasi heurin ku letah. Kalawan militan bawirasa kudu dilakukeun ekspektasi nalar jeung mobilisasi horizontal (basis kultural anu nyata jeung solid lain ukur jadi gerakan kesundaan pikeun tujuan-tujuan pribadi jeung kelompok heureut). Sakaligus ngotektak saban motif kuasa jeung struktur pangaweruh anu boa-boa jadi sababiyah nu ngabalukarkeun ki Sunda pareumeun obor, linglung dina sisimpangan sakumaha katara tina sawatara padungdengan sawala budaya anu diayakeun boh ku UPI (2 Mei 2011), Masyarakat Sejarah Cabang Jawa Barat gawe bareng jeung BI (20 Mei 2011) atawa seminar internasional ngenaan kasundaan anu diayakeun dua bulan samemehna ku UNPAD. Poskolonialismeu penting jigana sangkan karep mikung sing saha wae anu ngalarapkeunana bisa kahongkeun, bisa katohyan belangna ti anggalna.***
*Nu Nulis, ngajar di IAILM Suryalaya Tasikmalaya : LARATAN HISTORIOGRAFI SUNDA POSKOLONIAL/Majalah Bulanan CUPUMANIK/Juni 2011
salam… menapaki jejak..
Kalau kita nonton Film Laskar Pelangi, atau Film Sang Pencerah, maka merinding banget dengan kenyataan sekarang. guru2 bisnis, semua dibisniskan. apalagi mendekati lebaran dan tahun ajaran baru, BISNIS BUKU (JUALAN BUKU) dengan komisi yang waahhh… coba kaji, HARAM ATAU HALAL, jika mengacu pada kesepakatan dan kesetiaan pada aturan pendidik. kalau haram, maka bubarkan saja SD muhammadiyah garut, ganti saja dengan nama lain. toh Ahmadiyah juga syahadat menggunakan nama Muhammad (muhammad yang beda/dari india, meski bunyi sama) tapi harus dibubarkan, begitu juga dengan muhammadiyah Garut, jangan2 muhamadnya nama orang lain. terutama SD Muhammadiyah Garut. saya orang tua murid yang juga aktifis PERS dan LSM yang peduli dengan Muhammadiyah, sengaja membuat tulisan ini karena kecewa dan punya bukti, baik data berkas, maupun rekaman dari
murid/orang tua siswa/sebagian guru/distributor buku.
wah ada-ada aja ya ,,,
seru mas…
artikel yang menarik..


text:
Virus
- Ieu artikel ngabahas ngeunaan partikel biologis; pikeun istilah komputer, tingal virus komputer. Pikeun nu séjénna, baca virus (disambiguasi).
Virus (Lat. racun) atawa pirus hartina partikel submikroskopik nu bisa ngainféksi sél-sél organisme. Dina hambalan dasarna, pirus téh diwangun ku matéri genetik nu dikandung dina cangkang protéin nu disebut kapsid, nu jadi pangbéda jeung partikel kawas pirus samodél prion jeung viroid. Ulikan ngeunaan virus katelahna virologi, sedengkeun nu ngulik virus disebut virolog.
Virus téh sarupa jeung parasit intrasélulér obligat nu pada-pada teu boga alat réproduksi mun aya di luareun sél inang. Tapi, teu kawas parasit nu écés hirupna, pirus mah teu puguh.
Pirus nginféksi rupa-rupa organisme, boh eukaryote (kayaning sato, serangga, jeung tutuwuhan) atawa prokaryote (misalna baktéri). Pirus nu nginféksi baktéri disebut baktériofag (bacteriophage), atawa sok disebut fag (phage) wungkul.
Kahirupan virus masih haneut dipadungdengkeun, sabab virus teu nedunan sakabéh kriteria/sarat definisi hirup, utamana mah alatan euweuhna mémbran sél jeung métabolisme nu teu mandiri.
Daptar eusi
Asal-usul[édit | sunting sumber]
Asal-usul virus modéren can pati écés, sarta aya kamungkinan datangna ti sababaraha sumber. Kusabab can kungsi aya nu manggihan fosilna, hiji-hijina téhnik nu bisa dipaké nyaéta téhnik molekulér. Danget ieu aya dua tiori anu dianut:
- Virus leutik nu ngandung ukur sababaraha gén kamungkinan mangrupa asam nukléat anu leupas ti génom hiji organisme. Matéri genetikna bisa jadi diturunkeun tina unsur genetik nu bisa dipindahkeun, kayaning plasmid atawa transposon, nu condong pipindahan.
- Virus nu génomna leuwih badag, misalna poxvirus, bisa jadi asalna tina sél leutik nu marasitan sél inang nu leuwih badag. Gén-gén nu teu dipikabutuh pikeun kahirupan paratitikna lajeng leungit dina prosés retrograde evolution – hartina évolusi malik. Baktéri Rickettsia jeung Chlamydia mangrupakeun sél hirup nu, kawas virus, bisa baranahan mun aya dina sél inang.
Viroid, satelit, jeung prion mangrupakeun partikel inféksi lianna nu strukturna leuwih basajan batan virus.
Klasifikasi[édit | sunting sumber]
- Pikeun leuwih jéntré ngeunaan jejer ieu, mangga tingal Klasifikasi virus.
Dina taksonomi, klasifikasi virus geus kabuktian hésé kusabab euweuhna rékaman fosil, komo deuih statusna salaku mahluk hirup gé masih dipadungdengkeun. Virus teu asup kana domain klasifikasi biologi nu geus aya, sahingga ukur dimimitian tina hambalan kulawarga. Najan kitu, geus aya nu ngusulkeun ngaran domain Acytota, sahingga virus diperenahkeun sajajar jeung domain Eubacteria, Archaea, jeung Eukarya. Perlu diinget yén kiwari teu sakabéh kulawarga diklasifikasikeun kana ordo, teu sakabéh genera diklasifikasikeun kana kulawarga.
Salaku conto klasifikasi, virus cacar hayam asup kana kulawarga Herpesviridae, subfamili Alphaherpesvirinae jeung genus Varicellovirus, ari ordona mah can aya. Struktur umumnya mah kawas kieu:
Sistim klasifikasi nu aya ayeuna dikembangkeun ku Komite Internasional Taksonomi Virus (Internasional Committee on Taxonomy of Viruses, ICTV). Dina lebah ordo, ahli taksonomi kudu nimbang-nimbang tipeu asam nukléat nu aya, naha utas tunggal atawa ganda, sarta aya/henteuna amplop. Sanggeus tilu pasipatan ieu, nu ditimbang téh tipeu inang, bentuk kapsid, pasipatan imunologis, jeung tipeu panyakit nu dibalukarkeunana.
Pikeun tambahan, aya ogé sistim klasifikasi Baltimore nu merenahkeun virus dina hiji ti antara tujuh Golongan, nu misahkeun virus dumasar cara réplikasi jeung tipeu génomna.
Struktur[édit | sunting sumber]
Partikel virus nu lengkep, katelah virion, leuwih leutik batan transporter gén, diwangun ku asam nukléat hambalan paling dasar nu dikubeng ku bungkus protéin nu katelah kapsid. Ieu kapsid diwangun ku protéin nu disandi ku génom virus, bentukna jadi ciri morfologina. Unit protéin nu disandi virus, disebut protomér, bakal ngabentuk manéh jadi kapsid, tanpa merlukeun asupan ti génom virus - najan kitu, sababaraha virus nyandikeun protéin nu nungtun konstruksi kapsidna. Protéin nu ngabeungkeut asam nukléatna sacara téhnis disebut nukléoprotéin, sedengkeun beungkeutan antara protéin kapsid jeung asam nukléat virus disebut nukléokapsid.
Sacara umum, aya opat tipeu morfologi virus:
Ukuran[édit | sunting sumber]
Virus nu geus katalungtik, lolobana boga ukuran kapsid 10 jeung 300 nanométer (diaméter). Pikeun babandingan, virion ukuran sedeng dibandingkeun jeung kutu téh sarua jeung ukuran manusa dibandingkeun jeung gunung nu badagna dua kalieun Gunung Everest. Sababaraha filovirus panjangna bisa nepi ka 1400 nm, tapi diaméter kapsidna mah kira ukur 80 nm. Najan lolobana mah moal katempo ku mikroskop cahya, aya ogé virus nu leuwih badag batan baktéri nu pangleutikna sahingga bisa katempo mun maké pembesaran nu cukup. Pikeun nempo partikel virus, nu ilahar dipaké nyaéta mikroskop éléktron, boh transmisi atawa skén.
Virus nu anyaran kapanggih, mimivirus, teu galib ti nu séjén, diaméterna 400 nm. Virus pangbadagna ieu ukuran génomna nepi ka 1000 gén (sababaraha baktéri ngan boga 400) nu panjangna 1,2 mégabasa. Génomna ieu ngandung loba gén nu homolog jeung gén prokaryote sarta eukaryote[2]. Papanggihan ieu ngajurung para élmuwan mikiran deui kontrovérsi sabudeureun organisme jeung virus, nu saméméhna ukur dianggap unsur genetik nu bisa pundah-pindah.
Matéri genetik[édit | sunting sumber]
DNA atawa RNA aya dina spésiés virus, tapi tara sakaligus aya duanana. Nu aya duanana téh ukur dina sitomégalovirus manusa, nu ngandung DNA jeung mRNA. Asam nukléatna bisa utas tunggal, bisa ogé ganda, gumantung spésiésna. Ku kituna, virus ngawengku opat golongan tipeu asam nukléat: DNA lambar ganda, DNA lambar tungggal, RNA lambar ganda, jeung RNA lambar tunggal. Spésiés virus sato geus katalungtik mibanda opat rupa kombinasi di luhur, virus tutuwuhan ilaharna mah boga tipeu RNA lambar tunggal, sedengkeun baktériofag mah lolobana boga tipeu DNA lambar ganda. Asam nukléat dimaksud di luhur téh bisa linéar, bisa ogé sirkular nutup.
Ukuran génom dumasar beurat nukléotidana téh rupa-rupa gumantung spésiésna. Génom pangleutikna nyandi kira ukur opat protéin kalawan beurat dalton, sedengkeun nu pangbadagna kira dalton sarta nyandi leuwih ti saratus protéin. Sababaraha spésiés virus mibanda nukléotida nu ahéng, kayaning hidroksimétilsitosin (gaganti sitosin) salaku bagian normal génomna.
Pikeun virus nu asam nukléatna dina bentuk RNA, lambaranana téh cenah séns-positip (ogé katelah lambar-pleus, plus-strand) atawa séns-négatip (ogé katelah lambar-mineus, minus-strand), gumantung komplemén/henteuna jeung mRNA virusna. RNA virus séns-positip téh ciples jeung mRNA virus, sahingga bisa gancang ditranslasikeun ku sél inang. RNA virus séns-négatip kompleméntér jeung mRNA sahingga kudu dirobah jadi RNA séns-positip ku RNA polimérase saméméh translasi.
Larapan[édit | sunting sumber]
Élmu hayat[édit | sunting sumber]
Virus téh penting pikeun ulikan biologi molekulér jeung sél, sabab nyadiakeun sistim basajan nu bisa dimanipulasi sarta ditalungtik fungsi sélna. Ulikan jeung dipakéna virus nyadiakeun rupa-rupa émbaran ngeunaan biologi sél. Pikeun conto, virus geus ngabasajankeun ulikan genetika sarta ngabantu urang neuleuman mékanisme dasar genetika molekulér, kayaning réplikasi DNA, transkripsi, olah RNA, translasi, transpor protéin, jeung imunologi.
Para ahli genetika geus ilahar maké virus salaku véktor pikeun ngasupkeun gén kana sél nu keur diulik, misalna sangkan sélna ngahasilkeun zat asing, atawa pikeun ngulik pangaruh asupna gén anyar kana génom. Dina pola nu sarupa, viroterapi migunakeun véktor virus pikeun natambaan rupa-rupa kasakit, misalna dina terapi gén jeung kangker.
Élmu bahan jeung nanotehnologi[édit | sunting sumber]
Dina bulan April 2006, para elmuwan MIT (Institut Téhnologi Massachusetts) nyiptakeun kabel logam skala nano migunakeun virus hasil rékayasa genetik[3]. Kelompok MIT bisa maké éta virus pikeun nyiptakeun batré nu dénsitas énérgina tilu kali leuwih gedé batan bahan nu dipaké kiwari. Téhnologi ieu bisa dikembangkeun dina widang kristal cair, sél surya, sél suluh, jeung éléktronik lianna di mangsa nu bakal datang.
Pakarang[édit | sunting sumber]
Kusabab virus bisa ngabalukarkeun épidemi, aya kahariwang ti sabagian pihak yén virus bisa dijadikeun pakarang biologis, komo sanggeus ayana béja yén virus flu spanyol nu mahabu taun 1918 geus bisa dikembangkeun deui di lab[4].
Étimologi[édit | sunting sumber]
Kecap "virus" téh asalna dina basa Latin nu nujul ka racun jeung barang pibahyaeun lianna. Dina basa Inggris mah mimiti dipakéna téh taun 1392. Harti "agén nu ngabalukarkeun kasakit inféksi" munggaran kacatet taun 1728, saméméh kapanggihna virus ku ahli biologi Rusia-Ukraina Dmitry Ivanovsky taun 1892. Kiwari, kecap virus dipaké pikeun ngagambarkeun virus biologis sakumaha dipedar di dieu.
Sumberdaya séjén[édit | sunting sumber]
Baca ogé[édit | sunting sumber]
Tumbu kaluar[édit | sunting sumber]
- Chart of viral pathogens which contribute to indoor air pollution
- Viruses: The new cancer hunters - Artikel IsraCast ngeunaan viroterapi
- The Big Picture Book of Viruses - Gambar jeung émbaran umum ngeunaan rupa-rupa virus
Rujukan[édit | sunting sumber]
- Virus, Wikipédia édisi basa Inggris (5 Juli 2006)
- All the Virology on the WWW
- University of Leicester online notes - Virus Structure
- Chronic Active Human Herpesvirus-6 (HHV-6) Infection: A New Disease Paradigm
- Gelderblom, Hans R. (1996). 41. Structure and Classification of Viruses in Medical Microbiology 4th ed. Samuel Baron ed. The University of Texas Medical Branch at Galveston. ISBN 0-9631172-1-1
- Radetsky, Peter (1994). The Invisible Invaders: Viruses and the Scientists Who Pursue Them. Backbay Books, ISBNs 0316732168 (hc), 0316732176 (pb).
- Theiler, Max and Downs, W. G. (1973). The Arthropod-Borne Viruses of Vertebrates: An Account of the Rockefeller Foundation Virus Program 1951-1970. Yale University Press.
- Prescott, L. (1993). Microbiology, Wm. C. Brown Publishers, ISBN 0-697-01372-3
- Artikel ieu ngandung bahan-bahan ti Science Primer nu medal ti NCBI, nu, salaku publikasi pamaréntah AS, aya dina domain publik (1).


text:
- Niti wanci nu mustari, ninggal mangsa nu sampurna, kahirupan di dunya taya lian keur taqwa.
- Bagja dimana boga sobat medok, istri denok, sawah ledok.
- Nu geulis jadi werejit, nu lanjang jadi baruang.
- Nyukcruk galur nu kapungkur, mapay laratan anu baheula, nitih wanci nu kamari, ninggang mangsa nu sampurna. Sanajan urang beda tapi sarua, sanajan teu ngahiji tapi sa ati, milari ridho gusti nu Sajati.
- Tunggul tong dirurud, catang tong dirumpak, hirup katungkul ku umur, paeh teu nyaho dimangsa. Sing inget kana purwadaksi, purwa wiwitan, daksi wekasan. Hartina sing apal kana diri, asal timana?, cicing dimana? Balik kamana?
- Urang teh bakal pinanggih jeung poe akhir, nu ngandung harti poe pamungkas, raga ditinggalkeun nyawa, maot pingaraneunana. Bakal digiring kurung keur kuring, bakal dibulen saeneng-eneng, bakal ngagebleg deui jeung mantena.
- Hirup katungkul ku umur, paeh teu apal dimangsa, numatak rinik-rinik kulit harti, cicing harti ngawincik diri, mun nyaah kana raga sing nyaho kana dasar agama.
- Positip x posotip= positip. Negative x negative= positip. Positip x negative=negative. Nu bener dibenerkeun eta bener, nu salah disalahkeun eta bener. Nu bener disalahkeun eta salah, nu salah dibenerkeun eta salah.
- Ratu tara ngahukum, raja tara nyiksa, melak cabe jadi cabe, melak bonteng jadi bonteng, melak hade jadi hade, melak goreng jadi goreng.
- Ulah taluk pedah jauh, tong hoream pedah anggang, tong cicing pedah tebih jauh kudu dijugjug, anggang kudu diteang, tebih kudu di sungsi
Wilujeng sumping dina blog simkuring nu rehna ngilas saputar kaayaan taneh sunda


text:
Garpu
Garpu nya éta parabot dahar, panyocog kadaharan, sabalikna tina garpu nya éta séndok.[1] Garpu leutik gunana pikeun nyocog kuéh nu rek di huapkeun.[1]
Pamakéan garpu sapopoé pikeun dahar mangrupa perkembangan anu pohara mutakhir dina sajarah manusa.[2] Jaman baheula mah ngagunakeun régang leutik bercabang minangka sarupaning garpu alamiah pikeun nyokot daging.[2] Sawatara ahli boga pamadegan yén garpu magrupa jamparing, sarta yén dina awalna garpu nyaéta sarupaning tusuk huntu anu dipaké pikeun nyokot sésa kadaharan di antara huntu.[2]
Garpu anu sakumaha urang wawuh mimiti ngan dipaké pikeun masak sarta nyekel daging bari dipotong-potong.[2] Garpu-garpu anu kahiji ieu panjang sarta beranting dua, sarta dijieun ti beusi, tulang, sarta kai teuas. Sanggeus waktu anu pohara lila, garpu kakara ditarima sacara umum pikeun dipaké dahar.[2] 300 taun katukang, garpu mangrupa barang anu pohara ahéng di Éropa.[2] Sabenerna di Perancis, saban jelema dahar jeung leungeun nepi ka abad ke-17.[2] Komo di Karajaan Louis XIV anu megah kalayan perjamuan-perjamuan badag di Karajaanna ogé euweuh anu ngagunakeun garpu.[2]
Sabot jalma-jalma mimiti mimitian ngagunakeun garpu pikeun dahar, jalma-jalma séjén ngomongkeun yén maranéhanana miboga sikep pinilih teuing. Dina abad ke-16, jalma-jalma anu ngagunakeun garpu di Venice masih dianggap rada ahéng. Di Venice, unggal jelema dilayanan, di gigireunna péso sarta séndok, jeung garpu pikeun nyekel daging bari motongna, alatan maranéhanana nganggap hal éta mangrupa kalakuan goréng, ku kituna, jelema kudu nyabak daging ku leungeunna.[2]
Saprak abad ke-17, tatakrama di méja makan mekar di kabéh lingkungan modern.[2] Garpu pérak mimiti muncul di sakumna Italia.[2] Sarta nyanghareupan ahir abad ke-18, garpu éta ditarima minangka hiji kawajiban di imah jalma-jalma anu pangsopanna.[2]


text:
Batagor
Batagor nyaéta kadaharan has Bandung anu dijieun tina kulit pangsit, tipung sagu, biasana loba dijual di warung pinggir jalan.[1] Pohara nikmatna disajikeun kalayan ngagunakeun sambel anu bahan dasar kacang goréng, resep batagor[2] ieu bisa dijieun dina waktu 90 menit.[1]
Daptar eusi
Bahan-bahan[édit | sunting sumber]
Baso tahu sarta siomay goréng[édit | sunting sumber]
5 iji tahu bodas anu badag, dipotong diagonal dijieun segitiga,
10 lembar kulit pangsit goréng,
200 gram hurang kupas, dicincang,
100 gram daging hayam, dicincang,
1 butir endog,
7 séndok dahar tipung kanji/tapioka,
3 séndok dahar minyak wijen,
1 batang daun bawang, dirajang lemes,
Garam sacukupna.[3]
Saos kacang[édit | sunting sumber]
200 gram kacang taneuh digoréng sarta dihaluskeun atawa selai kacang, 4 iji cabé beureum dikaluarkeun sikina,dipotong-potong sarta digoréng, dihaluskeun,
1 séndok téh gula bodas,
1 séndok téh cuka,
Garam sacukupna,
Cai sacukupna.[3]
Cara nyieun[édit | sunting sumber]
- Keruk eusi tahu pikeun méré tempat pikeun adonan baso,
- Kocok endog, asupkeun hurang sarta hayam anu geus dicincang, tipung kanji, minyak wijen, garam sarta rajangan daun bawang,
- Aduk rata nepi ka jadi adonan anu bisa dijieun,
- Asupkeun adonan kana tahu anu geus dikeruk eusina, pikeun pangsit, cokot saeutik adonan, eusikeun ditengah-tengah kulit pangsit, tuluy ka opat sudut kulit pangsit dihijikeun sarta dipencét kaluar,
- Panaskeun minyak dina panci atawa penggorengan, goréng tahu sarta pangsit dina minyak panas nepi ka asak sarta boga warna semu coklat, wayah ngagoréng, tahu sarta pangsit leuwih hadé keueum dina minyak (deep fried),
- Saos kacang: campur kacang taneuh goréng anu geus dihaluskeun atawa selai kacang jeung cabé beureum goréng anu geus dihaluskeun, gula bodas, cuka, garam sarta cai,
- Panaskeun sakeudeung nepi ka ngagolak,
- Sérénkeun batagor sarta siomay panas-panas kalayan saus kacang, kecap amis sarta jeruk purut.[3]


text:
Babagian administratif di Indonésia
Indonésia dibagi jadi sababaraha propinsi. Unggal propinsi dibagi deui jadi sababaraha kabupatén jeung kota.
Daptar eusi
Tingkat propinsi[édit | sunting sumber]
Kiwari di Indonésia aya 33 propinsi, nu masing-masingna miboga pamaréntahan sorangan tur dipupuhuan ku saurang gubernur. Unggal propinsi miboga badan légistatif nu disebut Déwan Perwakilan Rahayat Daérah (DPRD). Gubernur jeung anggota DPRD dipilih ngaliwatan hiji pamilihan umum keur mangsa jabatan lima taun.
Opat propinsi di Indonésia miboga status husus:
Unggal propinsi ngawengku kabupatén jeung kota.
Tingkat kabupatén/kota[édit | sunting sumber]
Kabupatén jeung kota boga tingkat nu sarua sarta ngabogaan pamaréntah daérah jeung badan légistatif sorangan. Umumna, kabupatén leuwih lega tibatan kota. Kabupatén dipingpin ku saurang bupati, sedengkeun kota dipingpin ku walikota. Boh bupati atawa walikota dipilih ngaliwatan prosés pamilihan umum.
Unggal kabupatén jeung kota ngawengku kacamatan/distrik.
Tingkat kacamatan/distrik[édit | sunting sumber]
Kacamatan, atawa disebut distrik di propinsi Irian Jaya Kulon jeung Papua, nyaéta wewengkon di sajeroeun kabupatén atawa kota. Kacamatan dipingpin ku saurang camat nu mangrupakeun pagawé nagri sipil sarta tanggung jawab ka bupati atawa walikota.
Unggal kacamatan/distrik ngawengku sababaraha kalurahan/désa.
Tingkat kalurahan/désa[édit | sunting sumber]
Tingkatan di handapeun kacamatan nyaéta kalurahan atawa désa. Kalurahan dipingpin ku hiji lurah, sedengkeun désa dipingpin ku kuwu.
Di sababaraha wewengkon, digunakeun istilah séjén, diantarana: